بەرنامەی نەتەوە یەکگرتووەکان بۆ پەرەپێدانUNDP دەستڕاگەیشتن بە ئاو باشتر دەکات | UNDP in Iraq\nبۆ چارەسەرکردنی کەمیی ئاو لە عێراق، UNDP لەسایەی کۆمەکی دارایی فراوانکراوی بەدەنگەوەچوونی مرۆییدا، کۆمەکی دارایی پێشکەشی ڕێکخراوێکی ناحکومی عێراقی کرد بەناوی ڕێکخراوی الرافدین ی داکۆکیکار لە مافی ژنان، لەپێناو باشترکردنی دەستڕاگەیشتن بە ئاو بۆ گوندی البو ریشة لە ناوچەی خدر ی سەر بە پارێزگای مثنی.\nپڕۆژەکە خزمەتی بە زیاتر لە ٣٠٠ خێزان (نزیکەی ١٥٠٠ کەس بە ژن و منداڵەوە) وە نزیکەی ٦٠ بۆ ٦٥ خێزانی ئاوارەی ناوخۆیی گەیاند لە گوندەکەدا.\nخەڵکی گوندەکە پشت بە تەنکەری ئاو دەبەستن بۆ خواردنەوە و بەکارهێنانی ڕۆژانە. وە تانکەرەکانیش تەنها دوو هەفتە جارێک ئاو دەهێنن و خەڵکی گوندەکەش لەوەوبەر ئاوی ئاودێریی ناو جۆگەکانیان بەکارهێناوە.\nپڕۆژەکە لە مانگی حوزەیرانی ٢٠١٢ دا تەواوکرا و ئاوی بەهۆی بەستنی گوندەکە بە تۆڕی سەرەکیی دابەشکردنی ئاو لەڕێی تۆڕێکی نوێی ئاوەوە دابینکرد و تەنکییەکی ئاوی بۆ هەر ماڵێک دابینکرد تا یارمەتیی خێزانەکان بدات لە هەڵگرتنی ئاودا. پڕۆژەکە بە ئەنجامدانی چەند دانیشتنێکی هۆشیارکردنەوە دەربارەی بەکارهێنانی کاریگەری ئاو و باشیرین پیادەکارییەکانی پاکژی کۆتایی پێهات. پڕۆژەکە خزمەتی بە زیاتر لە ٣٠٠ خێزان (نزیکەی ١٥٠٠ کەس بە ژن و منداڵەوە) وە نزیکەی ٦٠ بۆ ٦٥ خێزانی ئاوارەی ناوخۆیی گەیاند لە گوندەکەدا\nیەکێک لە ئافرەتە سوودمەندەکان سوپاسگوزاریی خۆی بۆ UNDP و ڕێکخراوی ناحکومیی الرافدین دەربڕی بۆ گوڕینی ژیانی و گوتی: "لەوەپێش زۆربەی کاتەکانم بە ئاو هێنان لە جۆگەکانی ئاودێرییەوە بەسەردەبرد. ئێستا دەتوانم کاتی زیاتر لەگەڵ منداڵەکانمدا بەسەربەرم و چیتر نیگەرانی ئاوهێنان نابم."


تورکیا له شاری باب دوو بنکه‌ی سه‌ربازی دروست ده‌کات - Mehr News Agency\n16 gulanê 2017 - 17:31\nNews Code 10046\nبه ڕاپۆرتی ئاژانسی مێهر له ده‌یلی سه‌باح، وه‌یسی کایناک، جێگری سه‌رۆک وه‌زیرانی تورکیا ڕایگه‌یاند که وڵاته‌که‌ی له حاڵی دروست کردنی دوو بنکه‌ی سه‌ربازیی له نزیک شاری باب له باکووری سووریایه.\nکایناک وتی: ئێمه ئێسته بنکه‌یه‌کی سه‌ربازی به‌هێزمان له چۆپان به‌ی هه‌یه. ئه‌رکانی گشتی سوپای تورکیا بڕیاری داوه که دوو بنکه‌ی سه‌ربازیی دیکه له به‌رزاییه ستراتیژییه‌کانی شاری باب له باکووری سووریا دروست بکات.\nکایناک زیادی کرد: هه‌روه‌ها له ناو شاری باب ژاندارمه‌یه‌کمان دروست کردووه. ئامانج له‌م بنکه سه‌ربازیانه ڕاهێنانی خه‌ڵکی ئه‌م ناواچانه‌یه بۆ به‌رگری کردن له خۆیان، تاکو پۆلیس و هێزی سه‌ربازیان هه‌بێت.\nشایانی باسه که سوپای تورکیا به هاوکاری دژبه‌ره‌کانی سووریا به‌شێکی زۆر له باکووری سووریای داگیر کردووه، ئه‌مه پێچه‌وانه‌ی یاسا نێوده‌وڵه‌تییه‌کانه و ده‌میشق دژایه‌تی خۆیی بۆ ئه‌م کاره ڕاگه‌یاندووه و به داگیرکاری خاکی وڵاته‌که‌ی وه‌سفی کردووه.


سه‌رۆكی یانه‌ی هه‌ولێر: ئه‌گه‌ر بارودۆخی داراییمان باش نه‌كه‌ین، ره‌نگه هه‌ر ئه‌م مانگه بتوانین مووچه بده‌ین\n:: AM:11:36:11/01/2021 \nیانه‌ی وه‌رزشیی هه‌ولێر ئه‌م وه‌رزه له خولی تۆپی پێی عێراقدا تا ئێسته به دڵی جه‌ماوه‌ره‌كه‌ی ده‌رنه‌كه‌وتووه و ئاست و ئه‌نجامه‌كانی جێگیر نین، هه‌روه‌ها تیپه‌كه كه‌موكوڕی هه‌یه.\nله‌سه‌ر ئاستی خولی كوردستانیشدا، تیپه‌كه به ئاستی دووه‌م به‌شداریی كردووه و ئه‌نجامه‌كانی تیپه‌كه جێگه‌ی ناڕه‌زایی هانده‌رانی یانه‌كه‌ن.\nله باره‌ی بارودۆخی هه‌ردوو تیپ و باری دارایی یانه‌كه و چه‌ند پرسێكی دیكه، دیمانه‌یه‌كمان له‌گه‌ڵ عه‌بدوڵڵا مه‌جید ئاغا، سه‌رۆكی یانه‌ی وه‌رزشیی هه‌ولێر ئه‌نجام دا.\nیانه‌ی هه‌ولێر له خولی عێراق ئاست و ئه‌نجامه‌كانی وه‌ك پێویست نین، ئێوه سه‌رنجتان له‌سه‌ر تیپه‌كه چییه؟\nئه‌گه‌ر سه‌یری ئه‌نجامه‌كان بكه‌ین، ره‌نگه باش نه‌بن، به‌ڵام ئاستی تیپه‌كه زۆرباشه، چونكه زۆربه‌ی یاریزانه‌كان گه‌نجن و كوردن، هێشته پێویستیان به كۆكردنه‌وه‌ی ئه‌زموون هه‌یه.\nپێشم وایه له قۆناغی دووه‌می خوله‌كه‌دا باشتر ده‌بن و زیاتر له ریزبه‌ندیی خوله‌كه‌دا ده‌چنه پێشه‌وه، چونكه ده‌بینین جیاوازی خاڵی نێوان تیپه‌كان زۆر نییه و به یه‌ك بردنه‌وه چه‌ند هه‌نگاوێك ده‌چینه پێشه‌وه، بۆیه متمانه‌مان به تیپه‌كه هه‌یه زیاتر به‌ره‌و پێشه‌وه بچێت.\nبه‌ڵام تیپه‌كه كێشه‌ی له هێرشبردن و گۆڵكردن هه‌یه، پلانتان بۆ ئه‌مه هه‌یه چاره‌سه‌ری بكه‌ن؟\nراسته، ئه‌و كێشه‌یه‌مان هه‌یه، هێرشبه‌رانی ئێمه گۆڵ ناكه‌ن، بۆیه پلانمان هه‌یه هێرشبه‌رێكی باش له ده‌ره‌وه‌ی عێراق بهێنینه تیپه‌كه، به‌ڵام كێشه‌كه ئه‌وه‌یه هێرشبه‌ری باش و گۆڵكار نایه‌ت له خولی عێراقدا یاریی بكات.\nپلانمان هه‌یه له زستاندا هێرشبه‌رێك بهێنین\nكه‌واته له گواستنه‌وه‌ی زستانه‌دا هێرشبه‌رێك ده‌هێنن؟\nهه‌وڵ ده‌ده‌ین ئه‌م كاره بكه‌ین و تیپه‌كه به‌هێزتر بكه‌ین و كار له‌سه‌ر ئه‌وه ده‌كه‌ین هێرشبه‌رێكی باش بهێنینه تیپه‌كه.\n*تیپی خولی كوردستانی یانه‌كه‌تان ئاستی زۆرخراپه و ره‌خنه و گله‌یی زۆری ئاراسته ده‌كرێت، چۆن ده‌ڕواننه بارودۆخی تیپه‌كه؟\nئێمه له تیپه‌كه رازیین، گله‌ییمان نییه، ئێمه له خولی كوردستان ئه‌نجام و نازناومان ناوێت، ده‌مانه‌وێت به‌و یاریزانانه یاریی بكه‌ین، هه‌موویان یاریزانی لاون، ئامانجی ئێمه ئه‌وه‌یه چه‌ند یاریزانێك پێبگه‌نین و بۆ تیپی یه‌كه‌م سه‌ریان بخه‌ین و دروست ببن.\nئه‌گه‌ر سه‌یری یارییه‌كانی تیپه‌كه‌ش بكه‌ین، ده‌بینین باش یاریی ده‌كه‌ن، به‌ڵام هه‌ڵه‌ی تاكه‌كه‌سییان زۆره و ئه‌مه‌ش ئه‌نجامه‌كانی خراپ كردوون، به‌ڵام ئێمه دوور ده‌ڕوانین و ده‌مانه‌وێت چه‌ند یاریزانێك له‌وانه، بۆ تیپی یه‌كه‌م سه‌ركه‌ون، پێشم وایه زۆرباش ده‌بن، به‌ڵام هێشته گه‌نج و بچووكن، ئێمه ده‌مانه‌وێت ئه‌وان له ته‌مه‌نی 17 و 18 ساڵیدا له خولی عێراقدا یاریی بكه‌ن و توانایان هه‌بێت.\nبه‌ڵام پێت وایه ئه‌مه ئاسان بێت، جه‌ماوه‌ر چۆن رازی ده‌بن؟\nپلانی ئێمه جیاوازه، راستییه‌كه‌ی یاریزان له كوردستان 7 یاری له خولی تازه‌پێگه‌یشتووان و 6 یاری له خولی لاوان ئه‌نجام ده‌دات و دواتر ده‌چێته ئاستی تیپی یه‌كه‌م، بۆیه دروست نابن و ئاستیان باش نابێت، به‌ڵام ئێمه ده‌مانه‌وێت یاریزانی ئێمه زیاتر یاریی بكه‌ن و ئاستیان پێشبكه‌وێت، ئه‌ویتر كێشه نییه.\nئێمه له خولی كوردستان ئه‌نجام و نازناومان ناوێت\n*سه‌باره‌ت به باری دارایی یانه‌ی هه‌ولێر، له‌م وه‌رزه‌دا بارودۆختان چۆنه؟\nبارودۆخی داراییمان باش نییه، ره‌نگه هه‌ر ئه‌م مانگه بتوانین مووچه‌ی یاریزانه‌كانمان بده‌ین، دواتر ده‌بێت چاره‌سه‌ری بارودۆخمان بكه‌ین، به تایبه‌تی له رێگه‌ی وه‌به‌رهێنان یان هه‌ر رێگه‌یه‌كی تره‌وه.\nبه‌ڵام ئێوه 700 ملیۆن دینارتان له حكوومه‌تی كوردستان وه‌رگرتووه، وایه؟\nبه‌ڵێ ئه‌وه راسته، به‌ڵام ئێمه مانگانه 100 ملیۆن دینار مووچه ده‌ده‌ینه تیپه‌كان، هه‌ر به‌شی پێنج مانگی كردووه، 200 ملیۆنیش بۆ پێویستیی خه‌رجی و سه‌فه‌ری تیپه‌كانه بۆ شاره‌كان و بۆ ئه‌نجامدانی یاری، كه پێشه‌كی پاره‌مان داوه، به تایبه‌تی بۆ خولی عێراق، بۆیه ئه‌و پاره‌یه زۆر كه‌مه بۆ به‌ڕێوه‌بردنی كاروباری یانه‌یه‌كی وه‌ك هه‌ولێر، چونكه هه‌ر سه‌فه‌رێك چه‌ند ملیۆنێكی پێویسته.\nره‌نگه هه‌ر ئه‌م مانگه بتوانین مووچه بده‌ین\nده‌مه‌وێت ئه‌وه‌ش بڵێم، خوالێخۆشبێت فرسه‌ت سۆفیی پارێزگاری پێشووی هه‌ولێر، به‌ڵێنی دابوو له سه‌ره‌تای ساڵی نوێدا ئه‌و كێشانه‌مان بۆ چاره‌سه‌ر بكات، به‌ڵام به‌داخه‌وه جێی هێشتین، له‌گه‌ڵ ئه‌وه‌شدا ئێمه هه‌وڵ ده‌ده‌ین چاره‌سه‌ری كێشه‌ی دارایی یانه‌كه‌مان بكه‌ین و ده‌سته‌وه‌ستان نابین، هه‌رچه‌نده ئه‌وه ته‌نیا كێشه‌ی ئێمه نییه و هه‌موو یانه‌كان كێشه‌ی داراییان هه‌یه.\nعه‌بدوڵڵا مه‌جید ئاغا، له‌دایكبووی 1967، سه‌رۆكی یانه‌ی وه‌رزشی هه‌ولێره، بڕوانامه‌ی دكتۆرای له زانستی مه‌شقی وه‌رزشیدا هه‌یه و مامۆستای زانكۆیه، له ساڵی 2006 بووه سه‌رۆكی یانه‌كه، كه پێش ئه‌وه‌ش، یاریزان، راهێنه‌ر، سه‌رپه‌رشتیاری تۆپی ده‌ستی یانه‌كه بووه، دواتر بووه به ئه‌ندامی ده‌سته‌ی كارگێڕی و ئینجا سه‌رۆكی یانه‌كه.\nیانه‌ی هه‌ولێر له‌گه‌ڵ ده‌ستبه‌كاربوونی ئه‌ودا بووژانه‌وه‌یه‌كی گه‌وره‌ی به‌خۆیه‌وه بینی و تیپه‌كه 4 جار نازناوی خولی نایابی تۆپی پێی عێراقی به‌ده‌ست هێناوه، دوو جار گه‌یشته یاریی كۆتایی جامی یه‌كێتیی یانه‌كانی ئاسیا و هه‌روه‌ها به‌شداریی خولی یانه پاڵه‌وانه‌كانی ئاسیای كرد. یه‌ك جاریش نازناوی خولی تۆپی باله‌ی عێراقی به‌ده‌ستهێناوه، ئه‌مه جگه له‌وه له یارییه‌كانی تری وه‌ك پایسكلسواری و به‌رزكردنه‌وه‌ی قورسایی، تیپه‌كه له ئاستی وڵاتانی عه‌ره‌بیدا ئه‌نجامی گه‌وره و میدالیای جۆراوجۆری به‌ده‌ستهێناوه.\nهاژه كامه‌ران: یاریی باسكه بۆ كچان زۆر گونجاوه\nسه‌رۆكی یانه‌ی هه‌ولێر: ئه‌گه‌ر بارودۆخی داراییمان باش نه‌كه‌ین، ره‌نگه هه‌ر ئه‌م مانگه بتوانین مو\nڕاهێنه‌رێكی وه‌رزشی زۆمبا: پیاوانیش وه‌ك ژنان ده‌توانن سه‌مای زۆمبا بکەن


ئیمارات - Mehr News Agency\nئیمارات چه‌ک بۆ گرووپه چه‌کداره‌کانی یه‌مه‌ن دابین ده‌کات\nلێبورده‌ی نێونه‌ته‌وه‌یی له میانه‌ی ڕاگه‌یاندراوێک ئاشکرای که ئیمارات به ناردنی چه‌ک بۆ گرووپه یه‌مه‌نییه‌کان، تووشی جه‌نایه‌تی جه‌نگی بووه.\nسەفەری پاپا بۆ ئیمارات\nپاپا فڕانسیس، رێبەری کاتۆلیکەکانی جیهان لە یەکەمین سەردانی پاپایێک بۆ ناوچەی قەراغی کەنداوی فارس گەیشتە ئیمارات.\nیاری لەگەڵ گای شێت و بە شەڕدانیان بووەتە ڕابواردنێکی خۆش بۆ ئیماراتییەکان.\nپاپ فڕانسیس ناچێتە عێراق\nوەیزری دەرەوەی واتیکان بە ئاماژە بە دۆخی ئەمنیەتی ئێتسای عێراق ڕایگەیاند کە رێبەری کاتوولیکەکانی جیهان سەردانی ئەو وڵاتە ناکات.\nفستیڤاڵی چاکه‌سواری له ئیمارات\nفستیڤاڵی چاکه‌سواری لیوا له بیابانی لیوای وڵاتی ئیمارات به‌ڕێوه‌چوو.\nکۆبوونەوەی نێودەوڵەتی دەوحە دەستی پێکرد\nکۆبوونەوەی نێودەوڵەتی دەوحە ( Doha Forum ۲۰۱۸ ) دوێنێ شەمە ۲۴ی سەرماوەز بۆ ماوەی دوو ڕۆژ بە ئامادەبوونی تەمیم بن حەمەد ئالی سانی ئەمیری قەتەر دەستی پێکرد.\nڕاوێژکاری پادشای پێشووی عەرەبستان بۆ مێهر:\nبێن سەلمان بە زێدەخوازیی ئەنجومەنی هاریکاری دەخاتە زبڵدانی مێژووەوە\n"حسێن عەسکەری" لای وایە کە بە زێدەخوازیی محەمەد بێن سەلمان ئەنجومەنی هاریکاری کەنداوی فارس سەر لە زبڵدانی مێژوو دەردێنێت.\nنووسینگەی سەرۆک کۆماری عێراق ڕایگەیاند؛\nسەفەری ناوچەیی بەرهەم ساڵح کۆتایی نەهاتووە\nنووسینگەی سەرۆک کۆماری عێراق بە درکردنی بەیانییەیەک ڕایگەیاند کە سەفەری ناوچەیی بەرهەم ساڵح هێشتا کۆتایی نەهاتووە و ناوبراو سەفەری دوو وڵاتی تر دەکات.\nسەفەری بەرهەم ساڵح بۆ ئیمارات\nبەرهەم ساڵح، سەرۆک کۆماری نوێی عێراق لە دووەمین وێستگەی سەفەری خۆیدا بۆ وڵاتانی کەنداوی فارس، پاش کوەیت چووە ئیمارات.\nناتۆی عەرەبی دژی ئێران؛ خەونێک کە نه‌هاته دی\nخەونی ئەمریکا بۆ پێکهێنانی هاوپەیمانییەکی عەرەبی بە ناوی ناتۆی عەرەبی لە دژی ئێران لە ناوچەدا بەرەوڕووی ململانێیەکی زۆرە کە لە دایکبوونی ئەو هاوپەیمانییەی حەواڵەی داهاتوو کردووە.\nکاردانه‌وه‌ی قه‌رقاش به گه‌ماڕۆکانی ئه‌مریکا له دژی ئێران\nوه‌زیری ده‌ره‌وه‌ی ئیمارات سه‌باره‌ت به گه‌ماڕۆکانی ئه‌مریکا له دژی ئێران لێدوانی دا.\nوێرای ڕەت کردنەوەی پاگەندەکانی واشنتۆن؛\nلاهە حوکمی بە هەڵوەشانەوەی گه‌مارۆکانی سه‌ر ئێران دا\nدیوانی نێودەوڵەتیی دادگەی لاهە لە لێکدانەوەی سکاڵای یاسایی ئێران لە دژی ئەمریکا، وێرای پشت ڕاست کردنەوەی شیاوێتی ئەو دیوانە، حوکمی بە هەڵوەشانەوەی تەنگەژە داسەپاوە ماڵی و بازرگانییەکانی ئەمریکا لە دژی ئێران دا.\nقاسمی لە کاردانەوە بە پاگەندەی بەحرەین و ئیمارات:\nدەستێوەردان لە کاروباری ناوخۆی وڵاتان هەرگیز سیاسەتی ئێران نەبووە\nوتەبێژی وەزارەتی دەرەوەی ئێران وتی: ئێران ڕێز لە سەروەری دراوسێکانی دەگرێت و هەرگیز دەستێوەردان لە کاروباری ناوخۆیی وڵاتانی دیکە سیاسەتی ئێمە نەبووە.\nهێرشی ئاسمانی یه‌مه‌نییه‌کان بۆ سەر فڕۆکه‌خانه‌ی دۆبه‌ی\nهێزه‌کانی خۆڕاگری یه‌مه‌ن له میانه‌ی هێرشێک به فڕۆکه‌ی بێ فڕۆکه‌وان، فڕۆکه‌خانه‌یه‌کی نێونه‌ته‌وه‌یان له دۆبه‌ی کرده ئامانج.\nچەکی سویسرایی فرۆشرا بە ئیمارات لە دەستی داعشدایە\nرۆژنامەیەکی سویسرایی ڕایگەیاند کە چەک و چۆڵی بەرهەم هاتووی ئەو وڵاتە کە پێشتر بە ئیمارات فرۆشراوە، لە سووریا و بە دەستی داعشەوەیە.\nپاڵپشتی لە هاوپەیمانیی سعوودی بۆ بەرەنگاربوونەوەی ئێران دەکەین\nڕاوێژکاری ئەمنی نیشتمانی ئەمریکا وێرای پشت‌ڕاست کردنەوەی ڕاپۆرتی وەزارەتی دەرەوەی ئەو وڵاتە سەبارەت بە تاوان سڕینەوە لە هاوپەیمانیی داگیرکاری یەمەن، پاڵپشتی لە هەوڵەکانی سعوودی بۆ بەرەنگاربوونەوەی ئێران کرد.\nستراتفۆر هەواڵی دا:\nگوشاری عەرەبستان و ئیماڕات بۆ پچڕاندنی پەیوەندی ئێران و عەمان\nناوەندێکی بیر و هزری سیاسی ڕۆژئاوایی ڕایگەیاند کە عەربستان و ئیماڕات گوشار لە عەمان دەکەن پەیوەندیی بە ئێرانەوە نەکات.\nڕێگه ناده‌ین گۆڕانکاری ستراتیژیک له سوودی ئێران بێته ئاراوه!\nوه‌زیری ده‌ره‌وه‌ی ئیمارات له نوێترین لێدوانی خۆی له دژی ئێران پاگه‌نده‌ی کرد: ڕێگه ناده‌ین له ڕێگه‌ی حوسییه‌کان له یه‌مه‌ن گۆڕانکاری ستراتیژیک له سوودی ئێران بێته ئاراوه!\nپشتیوانی ئیمارات له گه‌ماڕۆکانی ئه‌مریکا له دژی ئێران\nباڵوێزی ئیمارات له واشنتۆن جه‌ختی کرد که وڵاته‌که‌ی له گه‌ماڕۆکانی ئه‌مریکا له دژی ئێران پشتیوانی ده‌کات.\nشرۆڤەکاری یەمەنی بۆ مێهر:\nئێرانی ئێستا دەسەڵاتێکی سەروو ناوچەییە\nنووسەر و شرۆڤەکاری یەمەنی جەختی کرد کە ئەزموونی هاوپەیمانییە پێکهاتووەکان لە ناوچە بە ئامادەبوونی عەرەبستان و ئەمریکا و ئەنجامی ئەو هاوپەیمانیانە نیشان دەدات کە ناتۆی ئەمریکی – عەرەبیی دژی ئێرانیش شکست دەهێنێت.\nوتەبێژی هێزە چەکدارەکانی یەمەن:\nکۆمپانیا بیانییەکان لە دوبەی و ئەبوزەبی بچنە دەرەوە\nوتەبێژی هێزە چەکدارەکانی یەمەن وێڕای هۆشداری بە کۆمپانیا بیانییەکان سەبارەت بە مانەوە و سەرمایەدانەری لە ئیمارات و عەرەبستان داوای لێیان کردووە کە بە تایبەتی لە دوبەی و ئەبوزەبی بچنە دەرەوە.\nسەفەری سەرۆک کۆماری چین بۆ ئیمارات\nشی جینپینگ، سەرۆک کۆماری چین لە سەفەری فەرمی بۆ ئیمارات، لە لایەن بەرپرسانەوە پێشوازی لێکرا.\nسەفەری پێمپەئۆ بۆ ئیمارات\nوەزیری دەرەوەی ئەمریکا لە سەفەر بۆ ئیمارات لەەگەڵ محەمەد بن زیاد، جێگری حاکمی ئەبووزەبی دیدار و گفتوگۆی کرد.\nله درێژه‌ی پەیڕەوی کردنی به ئه‌مریکا:\nئیمارات حیسابی بانکی و دارایی ۹ کەسایەتی ئێرانی بلۆکە کرد\nئیمارات بێ ئه‌وه‌ی ئاماژه به ناو و ورده‌کاری تۆمه‌ته‌کان بکات، ده‌ستی گرت به سه‌ر حیسابی بانکی و دارایی ۹ کەسایەتی ئێرانیدا.\nوەستانی کاتی ئۆپەراسیۆنی سەربازیی ئیمارات لە دژی حەدیدەی یەمەن\nوەزیری ڕاوێژکاری ئیمارات لە کاروباری دەرەوە لە وەستانی کاتی ئۆپەراسیۆنی سەربازی وڵاتەکەی لە شاری حەدیدە هەواڵی دا.\nئۆتۆمبێله‌کانی پۆلیسی ئیمارات\nهیزی پۆلیسی ئیمارات ئۆتۆمبێلی زۆر پێشکه‌وتوویان هه‌یه و بووگاتی و لامبۆرگینیشی تێدایه.


تا كۆتایی مانگ مووچەی سەرجەمی وەزارەت و دەستەكان دابەشدەكرێت\nلەگەڵ واژووكردنی ناردنی مووچەی مانگی نیسانی 2019 لەلایەن وەزیری دارایی عێراقەوە، لە سەرەتای هەفتەی داهاتوەوە پڕۆسەی دابەشكردنی مووچەی فەرمانبەرانی هەرێمی كوردستان خێراتر دەبێت.\nسەرچاوەیەكی بەرپرس لە وەزارەتی دارایی و ئابوری هەرێمی كوردستان تایبەت بە ناس كورد-ی ڕاگەیاند "لەگەڵ واژووكردنی ناردنی مووچەی مانگی نیسانی 2019 لەلایەن وەزیری دارایی عێراقەوە، چاوەڕوانین بڕیارەكە بگاتە بانكی ناوەندی عێراق و لەگەڵ گەیشتنی پارەكە پڕۆسەی دابەشكردنی مووچەی مانگی 1ی فەرمانبەرانی هەرێم خێراتر دەكرێت".\nبەوتەی سەرچاوە بەرپرسەكەی وەزارەتی دارایی هەرێم، لەگەڵ ئەوەی كە بڕیارەكە لەلایەن وەزیری دارایی عێراقەوە واژوو كراوە بەڵام هەندێك ئیجرائاتی ناوخۆی وەزارەتی دارایی ماوە و پێشبینی دەكرێت لەسەرەتای هەفتەی داهاتوو بڕیارەكە بچێتە بواری جێبەجێكردنەوە.\nروونیشیكردەوە، لەدوای تەواوبوونی كاروبارە ئیدارییەكانی ناو وەزارەتی دارایی عێراق، بڕیارەكە ئاراستەی بانكی ناوەندی عێراق دەكرێت بۆ خەرجكردنی پارەكە بۆ هەرێم و بانكی ناوەندی عێراق فەرمان بە لقی هەولێری بانكی ناوەندی عێراق دەكات پارەكە بۆ وەزارەتی دارایی هەرێم خەرج بكات و لە ئەگەری نەبوونی سیولە لەناو لقی هەولێری بانكی ناوەندی عێراق ئەو كات لە بەغداوە و بە فڕۆكە پارەكە دەگەیەنرێتە هەرێمی كوردستان.\nسەرچاوە بەرپرسەكەی وەزارەتی دارایی بۆ ناس كورد جەختی كردەوە "لەگەڵ گەیشتنی پارەكە بە هەرێم پڕۆسەی دابەشكردنی مووچە خێراتر دەكرێت و هاوشێوەی مانگەكانی دیكە هەتا 25 و 26ی مانگ مووچەی سەرجەمی وەزارەت و دەستە و فەرمانگە و توێژەكان بە خانەنشینانیشەوە، دابەش دەكرێت.\nئەمڕۆ (چوارشەممە) كاوە محەمەد ئەندامی پەرلەمانی عێراق لەفراكسیۆنی گۆڕان، راگەیەندراوێكی بڵاوكردەوە و ئاماژەی بەوە كرد، لەگەڵ وەزیری دارایی عێراق قسەی كردووە و پێی راگەیاندووە "ئەمڕۆ (چوارشەممە) مووچەی مانگی نیسانی فەرمانبەرانی هەرێمی كوردستان لە بەغداوە دەنێردرێت بۆ هەرێمی كوردستان".\nلەبودجەی 2019ی هەرێمدا هیچ بڕە پارەیەك بۆ دانەوەی پاشەكەوتی مووچە تەرخان نەكراوە\n2019.05.08 - 22:12\n2019.05.08 - 13:12\nپڕۆژە یاساى سەرۆکایەتى هەرێم پەسەندکرا\n2019.05.08 - 12:24


جارێکی تر ئاکار محه‌مه‌د و ماردین ئیبراهیم … نه‌جمه‌دین سادق شێخانی – Dengekan\nbyDenegkan\tApril 30, 2017\tGeneral, Literature\nئێمه وه‌ك خوێنه‌ران مافی خۆمانه  له سه‌ر کاره شیعریه‌کانی ئاکار محه‌مه‌د بدوێین، له سنووری ئه‌ده‌ب و بابه‌تدا جێی ستایشه کاتێك ده‌یالۆگێك له نێو خۆماندا دروست بکه‌ین، له پێناوی ده‌رچوون به ڕێگه چاره‌ی دروست بۆ هه‌ندێك له کێشه شیعریه‌کانمان، ئه‌مه‌ش به هیچ جۆرێك سنووربه‌زاندن نییه بۆ سه‌ر ئازادی تاك و تایبه‌تمه‌ندیه‌کانی ژیانی شه‌خسی شاعیر، حه‌زو ژیانی رۆژانه‌و په‌یوه‌ندیه‌کانی و هتد… جا خۆزگه هه‌مووان جیاوازی نێوان ئه‌و دوو خاڵه‌مان ده‌کرد. ئه‌مه‌یه ره‌خنه له جنێو جیا ده‌کاته‌وه.\n– له ده‌قی (خه‌دیجه گوڵاوی) ماردین ئیبراهیم ده‌ڵێت:\n– کاک ئاکار محه‌مه‌د له شیعرێکی دیوانه شیعریه‌که‌یدا (هه‌زار خه‌ون و یه‌ك نیشتیمان) ناونیشانێکی هه‌یه ده‌ڵێت:\n– کاك ئاکار له هه‌مان شیعریدا ده‌ڵێت:\n– له ده‌قی (رافایل) ماردین ئیبراهیم ده‌ڵێت:\nبه هه‌ر مێرگێکدا ره‌ت بووبا ساڵێکی ره‌به‌ق ئه‌سپه‌کان ده‌یانحیلاند…\nساڵێك خۆر له په‌نجه‌ره‌و ئینجانه‌کانیان نادات…\nنامه‌وێت نووسینه‌که‌م هه‌مووی به هێنانه‌وه‌ی نموونه‌ی تر پڕبکه‌مه‌وه، به‌س ئه‌وه‌ی له دڵم گران بوو ئه‌وه‌یه که کاك ئاکار له چاوپێکه‌وتنه‌که‌ی که‌ناڵی (ئێن ئاڕ تی) دا نه‌ك نکۆڵی ئه‌وه ده‌کات کاریگه‌ریی شاعیره کورده‌کانی له‌سه‌ر بێت، به‌ڵکو ده‌ڵێت : ” بڕوا بکه زۆر که‌م ده‌خوێنمه‌وه به کوردی”. له خوله‌کی 26.\nیان ده‌ڵێت: ” زیاتر به رۆمانه عه‌ره‌بی و سوریه‌کان ده‌ستم پێکرد” خوله‌کی 27.38\nهه‌روه‌ها ده‌ڵێت: ” من زیاتر ته‌ئسیری ئه‌ده‌بیاتی فارسیم له‌سه‌ره”\nیان که باسی ستایڵی خۆی ده‌کات ده‌ڵێت ” ئه‌م جۆره شیعره هی دوای قۆناغی ڕێنیسانسه”. خوله‌کی: 12.10.\n1- / نموونه‌یه‌کی تری ستایڵی شێعری (بایۆگرافی) شاعیر، که چۆن زمان تیایدا ساده ده‌بێته‌وه:\n2- / ده‌بێت ئاماژه به ده‌ستپێشخه‌ریه‌کانی شاعیر بکه‌ین، به‌وه‌ی هه‌ندێک جار شتانێکی گوتووه بوێریی تیا ده‌بینرێت و شاعیرانی تری پێش خۆی باسیان نه‌کردووه، وه‌ك ئه‌وه‌ی گاڵته‌ی به هوتافی حیزبه‌کان دێت که یادی ئه‌نفال و کیمیاویی بقۆزنه‌وه بۆ به‌هێزکردنی پێگه‌یان و بازرگانی سیاسی به‌سه‌ره‌وه بکه‌ن، راسته لای هه‌موومان قوربانیه‌کان به‌شێکن له جه‌رگی ئێمه، به‌ڵام ته‌نانه‌ت تا ئێستاش نه‌مانتوانیوه تاوانباره راسته‌وخۆو ناراسته‌وخۆکانیش ده‌ستنیشان بکه‌ین، ئایا فڕۆکه‌وانێکی کیمیابارانی هه‌ڵه‌بجه له فڕگه‌یه‌کی کوردستانه‌وه ئاودیو نه‌کرا؟ شاعیر ده‌ڵێت:\n3- / به گشتی ئه‌و شێوازه شیعریه‌ی ماردین ئیبراهیم سه‌ری خوێنه‌ر سپی ده‌کات، نه‌ك هه‌ر ره‌شبینی تێدا ره‌نگ ده‌ده‌نه‌وه، به‌ڵکو زۆر به‌وه‌ستایانه شاعیر له دووی کاریگه‌رترین وێنه‌ی هه‌ره‌سی ناخ و شکست و گوناحیی و بێده‌سه‌ڵاتی و قوربانیی گه‌ڕاوه، که وا له خوێنه‌ر ده‌کات بگری و بگری و بگری… به‌ڵام لێره‌دا جێی خۆیه‌تی بپرسین: ئایا ئه‌مه پێوه‌ری شیعری ره‌سه‌ن و سه‌رکه‌وتووه لای خوێنه‌ری کورد که بیخاته گریان!\n4- / به شێوه‌یه‌کی گشتی من ده‌ستخۆشی له کاك ئاکار ده‌که‌م ، که تا ئێستاش به‌هه‌ر چه‌شن و جۆرێك بووبێت! خاڵی پۆزه‌تیڤ ئه‌وه‌یه دنیا‌ی وێژه‌و وشه‌و ئه‌ده‌بیاتی هه‌ڵبژاردووه، نه‌ك مافیایی و بواره وێرانکاره‌کانی تری ژیان! هه‌ر وه‌ك له‌م چاوپێکه‌وتنه‌شدا ئاماژه‌ی پێ ده‌دات : نووسین و خوێندنه‌وه‌ن ژیریی و هوشیاری مرۆڤ په‌ره پێده‌ده‌ن و دنیای ده‌وروبه‌رو ده‌ره‌وه‌ی خۆی بۆ که‌شف ده‌که‌ن.\nPrevious نه‌گه‌ڕایه‌وه؟ … عه‌زیز ڕه‌ئووف\nNext داماڵینی ده‌ق له ڕێی به‌شیعربووندا … محه‌مه‌د عه‌بدولكه‌ریم ئیبراهیم\nدیسان مه‌رگی تاڵی كۆڵبه‌ران..دیسان قوربانیانی ده‌ستی نیزامی سه‌رمایه … نه‌جم محه‌مه‌د


فۆكس نیوز: ترەمپ دەبێ لە كوردستان گورز لە ئێران بوەشێنێت\nنووسەرێكی ئەمەریكی ئاماژە بەوە دەكات، پێویستە واشنتن بە پشتیوانی و هێزی زۆرە پاڵپشتی كوردستان بكات لە شەڕیان دژ بە ئێران كە پەلاماری ناوچەكانیان داون، هێرش دەكاتە سەر برێت ماكگۆركیش و دەڵێ، ئەو دەیەوێ هەموو عێراق بە ئێران بدات، ناكرێ ئەمەریكا بێدەنگ بێ لە بەرامبەر هێرشكردنە سەر هاوپەیمانە متمانە پێكراوەكانی.\nمایكل بریگنت لە پێگەی "فۆكس نیوز"ی ئەمەریكی وتارێكی لە ژێر ناونیشانی "دەسبەرداربوون لە هاوپەیمانە كوردەكان سەركەوتنی ئێرانی دوژمنمانە" نووسیوە و تێیدا هاتووە، هیچ ڕەوا نییە نەتەوەیەك دوژمنەكانی بە سۆز و هاوپەیمانەكانیشی بە خراپی مامەڵەی لەگەڵ بكەن، ئەمە جۆرێكە لە گەمژەیی و وا دەكات دوژمنەكان زیاتر گەشە بكەن و بەهێز بن و مەترسی زیاتر دروست بكەن، ئێمەیش هاوپەیمانەكانمان لە دەست دەدەین، كاتێك دەسبەرداریان دەبین.\nهەروەها دەڵێ، حكوومەتی ئۆباما بۆ ماوەی هەشت ساڵ پێڕەوی ئەو سیاسەتەی كرد بەرامبەر وڵاتانی دنیا، ئێستەیش دۆناڵد ترەمپ پێڕەوی هەمان سیاسەت دەكات بەرامبەر ئێران و بێلایەنی هەڵدەبژێرێت، كە ئەمە ڕێدانە بە بەغدا بۆ ئەوەی هێزی سەربازی دژی هاوپەیمانە كوردەكانمان بەكار بهێنێت، دوای ڕیفراندۆمی 25ی ئەیلوول/سێپتێمبەر كەركووك بڕیاری دا بۆ سەربەخۆیی و چوونەوە سەر هەرێمی كوردستان، بەڵام هێزەكانی عێراق و میلیشیاكانی سەر بە ئێران، هێزەكانی عێراق و ئێران ناوچەكانی كەركووكیان لەو ڕۆژانە لە كوردەكان سەندووەتەوە، كوردەكان لە 2014 دوای هەڵاتنی سوپای عێراق چوونە كەركووك تا ناوچەكە لە تیرۆریستان بپارێزن، ڕیفراندۆمی كوردستان مەترسی گەورەی بۆ ئێران و توركیا و سووریاش دروست كردووە، چونكە ئەوان دەترسن كە سەربەخۆیی ببێتە هۆی یەكگرتوویی كوردەكان و لە هەموو وڵاتەكان جموجۆڵ دروست بكەن.\nلە بەشێكی تری وتارەكەدا هاتووە، كوردەكانی عێراق ڕاستگۆترین و متمانە پێكراوترین هاوپەیمانی ئەمەریكان لە شەڕی دژ بە تیرۆر، ئەوان بە ئازایانە و قارەمانانە شەڕی تیرۆریان كرد، جگه لەوە كوردەكان وەك ئەمەریكییەكان خوێن و قوربانییان دا، بۆ بەرگریكردن لە عێراق، بە ئامانجی بنیتانانەوەی عێراقێكی هاوبەش و دیموكرات و فیدراڵ، بەڵام ئەو ئەنجامە بە دەست نەهات و عێراق بە پشتیوانی سوپای پاسداران كە بەم دوایییە وەزارەتی گەنجینەی ئەمەریكا خستییە لیستی تیرۆرەوە، بەرەو كوردستان پێشڕەوییان كرد.\nنووسەر دەڵێ، ئێران دوژمنی سەرەكی ئەمەریكا و ئیسرائیل و زۆربەی هاوپەیمانە عەرەبەكانمانە، دەوڵەتێكی پشتیوانی سەرەكی تیرۆرە و خەڵكەكەی دادەپڵۆسێنێت، كۆسپ و بەندی قورسی بۆ ئافرەتان و هاوڕەگەزخوازان و مەسیحییەكان داناوە، ترەمپ بە توندی دژی ئەو وڵاتە وەستاوەتەوە و هەڕەشەی كشانەوە لە ڕێككەوتنی ئەتۆمی دەكات، بە هۆی پەرەپێدانی زیاتری بە مووشەك و چەكی ئەتۆمی، بۆیە لە بەرژەوەندی ویلایەتە یەكگرتووەكانی ئەمەریكا پێوەندییەكی باش و ئاشتییانەی لەگەڵ كوردەكان و عێراقییەكانیش هەبێ، سەرەڕای پشتیوانی ئێران لە بەغدا، بەڵام ناكرێ ئەمەریكایش دەسبەرداری كوردەكان بێ بۆ گەیشتن بە ئامانجەكانی خۆیان، ئەو كەسەی كە زۆرترین بەرپرسیاریەتی شكستی ئەمەریكای لە ئەستۆیە لە پشتیوانیكردنی كوردەكان، بریتییە لە برێت مەكگۆركی نێردەی تایبەتی سەرۆك ترەمپ لە هاوپەیمانی نێودەوڵەتی دژ بە داعش، ئەو لە هەمان پۆستدا بوو لە حكوومەتی پێشووی باراك ئۆبامادا.\nهێمای بۆ ئەوەیش كردووە، مەكگۆرك لەو ماوەی لە پۆستەكەیدا بووە، بەرپرسە لە داگیركاری ئێران بۆ سەر عێراق و هەوڵدان بۆ گرتنی تەواوی ئەو بەشەی تریش كە لە ژێر دەستی ئێراندا نییە، ئەوەی جێی داخە حكوومەت و وەزارەتی بەرگری پێڕەوی ستراتیجییەتی ترەمپ دەكەن و ماوەیەكی كاتیان بە حكوومەتی بەغدا و ئێرانییەكان داوە تا هێرش بكەنە سەر دۆستە كوردەكانمان، سەرۆك ترەمپ تێبینی ئەوەی كردووە كە بڕی 1.7 ملیار دۆلار لەلایەن حكوومەتی ئۆباماوە بە ئێران درا لەوكاتەی ڕێككەوتنی ئەتۆمی واژوو كراوە، ئەو بڕە زۆرەی پارە كە بە ئێران دراوە، یەكێك لەو بەرپرسە ئەمەریكییەكانی دەستی هەبووە، برێت ماكگۆركە.\nبریگنت نووسیویەتی، یەكێك لە سەركردە ئێرانییەكان كە پشتیوانی بەغدایە بۆ هێرشكردنە سەر خەڵكی كوردستان، بریتییە لە قاسم سولەیمانی كە فەرماندەی فەیلەقی قودسی سوپای پاسدارانە، ئەو تیرۆریستێكی گەورە و ئەمەریكییەكانی كوشتووە بە بەردەوامی لە عێراق، ئێستەیش لە ڕێی پاشماوەی تاڵیبانەوە هەوڵی كوشتنی ئەمەریكییەكان دەدات. بەڵام ماكگۆرك بە تەواوی دەستی لە هاوپەیمانە كوردەكانمان بەرداوە و واشنتنیش بووەتە پاشكۆی هەنگاوەكانی ئەو، ئەمەیش لە كاتێكدایە ئەوەی جەنەراڵ ماكماستەر ڕاوێژكاری ئاسایشی نەتەوەیی ئێستەی ترەمپ و دێڤد پترایۆس بەڕێوەبەری پێشووی سی ئای ئەی و رای ئۆدێرنۆ سوپاسالاری ئەمەریكا لە ماوەی ڕابردوو لە عێراق بۆ ڕێگری لە هەژموون سەپاندنی ئێران كردیان، ماكگۆرك بە تەواوی لەناو برد و كاریگەرییەكانی كەم كردەوە و ئێرانیش بە فرەوانی هاتووەتە پێشەوە.\nلە كۆتادا نووسیویەتی، ئەگەر سەرۆك ترەمپ بە كردەیی دەیەوێ دەستی ئێران لە وڵاتانی ناوچەكە كەم بكاتەوە، كوردستان و ناوچە كوردییەكان ئەو شوێنەن پێویستە گورزی گەورەی تێدا لە ئێران بدرێ، جگەلەوەیش ڕووی ئەمەریكا ڕوون دەكاتەوە كە هاوپەیمانەكانی خۆی لە كاتی تەنگانەدا جێ ناهێڵێت، دەتوانین ئەم كارەیش بۆ شكاندنی ئێران لە عێراق لەگەڵ هاوپەیمانە متمانە پێكراوەكەمان لە ناوچەكە بكەین كە بریتین لە كوردەكان، بۆیە پێویستە بە پەلە پشتیوانی بەهێزی ئەمەریكایان بۆ ڕابگەیەنین و ڕووبەڕووی دوژمنانی ئێران ببینەوە.\nئه‌م بابه‌ته 67925 جار خوێنراوه‌ته‌وه


📝 Italian academics call on Papa ahead of Erdogan’s visit Belgeler\n📅 Da eklendi Feb 5 2018 10:19AM\n👁 Bu başlık 2,090 defa görüntülendi\nThe academics shared their worries over the situat [ Daha... 👁] ✖ ✖ ✖ 0 0 ✔ 93% ✍ H.B. 5-2-2018 10:19:05\n✌ Mihemed Cernaf Şehitler\n📅 Da eklendi Feb 14 2018 1:07AM\n👁 Bu başlık 2,373 defa görüntülendi\nNav û Paşnav: Mihemed Cernaf Navê Dayikê: Helala [ Daha... 👁] ✖ ✖ 0 2 ✔ 94% ✍ S.E. 14-2-2018 1:07:34\n✌ Mihemed El Dehiş - Dijwar Girkêlegê Şehitler\n📅 Da eklendi Feb 14 2018 12:52AM\nNasnav: Dijwar Girkêlegê Nav û Paşnav: Mihemed El [ Daha... 👁] ✖ ✖ 0 2 ✔ 94% ✍ S.E. 14-2-2018 0:52:52\n✌ Raken El Îsa - Tifîhî Til Îsa Şehitler\n📅 Da eklendi Feb 14 2018 1:25AM\n👁 Bu başlık 2,118 defa görüntülendi\nNasnav: Tifîhî Til Îsa Nav û Paşnav: Raken El Îsa [ Daha... 👁] ✖ ✖ 0 2 ✔ 94% ✍ S.E. 14-2-2018 1:25:23\n📖 What the Kurds of Iran and Iraq should learn from Kurds in Syria Kısa tanım\n📅 Da eklendi Feb 5 2018 9:58AM\n👁 Bu başlık 2,350 defa görüntülendi\nBy RAMYAR HASSANI 04-02-2018 [ Daha... 👁] ✖ ✖ ✖ 1 0 ✔ 79% ✍ H.B. 5-2-2018 9:58:55\n📊 پەرلەمانی عێراق: لەماوەی 11 ساڵ 108 تریلۆن دینار بودجە بۆ کوردستان نێردراوە Anket ve istatistik\n📅 Da eklendi Feb 4 2018 12:33PM\n👁 Bu başlık 2,133 defa görüntülendi\nبەشی بودجە لە فەرمانگە توێژینەوەی سەر پەرلەمانی عێ [ Daha... 👁] ✖ ✖ ✖ 0 0 ✔ 93% ✍ H.B. 4-2-2018 12:33:34\n📊 حکومەت سەرجەم پارەی سندوقی تووشبووانی شێرپەنجەی خەرجکردووە و ئامادەنییە بیگەڕێنێتەوە بۆیان Anket ve istatistik\n📅 Da eklendi Feb 4 2018 8:39PM\n👁 Bu başlık 2,650 defa görüntülendi\nدواڕۆژ، عیسا عەبدولقەهار ئەندامێکی لیژنەی تەندروس [ Daha... 👁] ✖ ✖ 0 0 ✔ 99% ✍ H.B. 4-2-2018 20:39:11\n📊 حکومەتی تورکیا ئاماری نوێی ئۆپەراسیۆنی عەفرینی بڵاوکردەوە Anket ve istatistik\n📅 Da eklendi Feb 4 2018 12:39PM\n👁 Bu başlık 2,200 defa görüntülendi\nلە 16ەمین رۆژی هێرشی ئاسمانی و زەمینی سوپای تورکیا [ Daha... 👁] ✖ ✖ ✖ 0 0 ✔ 95% ✍ H.B. 4-2-2018 12:39:25\n📊 دهۆک: 499 ژن تووشی شێرپەنجەیێ بووینە Anket ve istatistik\n📅 Da eklendi Feb 4 2018 11:34PM\nل سنوورێ ساخلەمییا پارێزگەها دهۆک، ژمارا نەخوەشێن [ Daha... 👁] ✖ ✖ ✖ 0 1 ✔ 93% ✍ H.B. 4-2-2018 23:34:14\n✌ دوغان عفرين (جميل حسين) Şehitler\n📅 Da eklendi Aug 3 2018 7:35AM\n👁 Bu başlık 1,662 defa görüntülendi\nالاسم الحركي: دوغان عفرين الاسم الحقيقي: جميل حسي [ Daha... 👁] ✖ ✖ 0 1 ✔ 92% ✍ M.B. 3-8-2018 7:35:18


“پاراستنی بەرژەوەندیەكانی هەریم” یا پاراستنی بەرژەوەندیەكانی خود – زاگرۆس پۆست\nماڵەوە / وتار / “پاراستنی بەرژەوەندیەكانی هەریم” یا پاراستنی بەرژەوەندیەكانی خود\n“پاراستنی بەرژەوەندیەكانی هەریم” یا پاراستنی بەرژەوەندیەكانی خود\nیه‌ك شه‌ممه 28 ئه‌یلول 2014\tوتار 58 جار خوێنراوه‌ته‌وه\nنازانم بۆچی پێموایە زۆرێك لەوانەی ئەمرۆ لە رۆژهەڵاتەوە بەرۆكی خۆیان دادەدرن بۆ “پاراستنی بەرژەوەندیەكانی هەرێم”، نە لە سەر ئاستی سیاسی دەگەنەوە بە دلسۆزیەكەی ئەحمەد توفیق‌و نە لە سەر ئاستی نوسینیش دەگەنەوە بە غەمخوریەكەی هەژار موكریانی بۆ باشوری كوردستان؟\nنازانم بۆ چی هەموو ئەو شۆرشگێرە رۆژهەڵاتیانەی، بەردی”پاراستنی بەرژەوەندیەكانی هەرێم” لە سینگ دەدەن بۆ شاردنەوەی خانەنشین بوون و ناكارابوونیان لە رۆژهەڵات، ناتوانن هەلگری هەمان دلسوزی شۆرشگێرانی دەیەی 40ی هەتاوی بن بەرامبەر بە باشوری كوردستان كە تەنانەت گیانی خۆیان لە پیناوی دانا؟\nبۆچی روانینی رۆژهەڵاتیەكانی ئیستا، هەمان روانینی رۆژهەڵاتیەكانی دەیەی 40و 50ی هەتاوی نین بەرامبەر بە باشور‌و بۆچی “پاراستنی بەرژەوەندیەكانی هەرێم” لای ئەمانە جیگای خوی داوە بە پاراستنی بەرژوەندییەكانی خود‌و بوون بە بەشێك لە پرۆسەی گەندەڵی لە باشوری كوردستان‌و بە فێرودانی سامانی گشتی‌و بوون بە كۆیلەی حیزب‌و یاغی بەرامبەر بە نارەزاییەكانی خەلك لە باشور؟\nبۆچی دورو نیزیك دروشمی “پاراستنی بەرژەوەندیەكانی هەریم” پەیوەندی نادریتەوە بە خواستی خەلكی ئیمە لە رۆژهەڵات‌و ئەم دروشمە دیوەكەی تری ناكاتەوە بە پاراستنی بەرژەوەندیەكانی رۆژهەڵات؟\nبۆچی هەلگرانی ئەم دروشمە خەباتی چەكداری لە رۆژهەڵات‌و نارەزایی‌و خوپیشاندانی هاوڵاتیان لە باشور وەك یەك بە دژی بەرژەوەندیەكانی هەریم تەفسیر دەكەن‌و بۆچی لە دواجار هەلگرانی ئەم دروشمە دژی خواستی شەقام لە باشور‌و رۆژهەلات دینە ئاخاوتن؟\nبۆچی هەموو سینگ دادرین‌و هەموو باشورخوشەویستیان تەنیا دەچیتە گیرقانی دەسەڵاتدارانی باشورو خویان‌و پەیوەند نادرینەوە بە خواست و چاوەروانی شەقام لە رۆژهەڵات‌و باشور؟\nبۆچی دروشمی “پاراستنی بەرژەوەندیەكانی هەرێم” كورتكراوەتەوە لە پشتگیری حیزبی دەسەڵاتدار‌و پاراستنی دەسكەوتەكانی چەند بەرپرسێك لە باشور‌و لە دواجار چوون بە گژی خەلك لەم بەشەی كوردستان‌و رەتكردنەوەی كۆی هیزەكانی تر كە بەشێكی زۆریشیان بەرهەمی هەلبژاردنی خەلكن؟\nرەنگە ئەوەی ئەم رستەی رووبەرووی نەقد‌و پرسیار‌و گۆمانی گەورە كردبیتەوە، هەلسوكەوتی دوو فاقیەی هەڵگرانی ئەم دروشمە بیت بەرامبەر بە خەلك لە رۆژهەڵات‌و باشوری كوردستان‌و لە دواجار گواستنەوەی پشتگیری نەتەوەیی لە لایەن ئەمانەوە بیت بۆ پشتگیری حیزبی بە جورێك كە ئەمانە وەها شەری پاراستنی بەرژەوەندیەكانی حیزب لە باشوور دەكەن كە تەنانەت ئەندامانی یەكیتی‌و پارتیش ئامادە نین بەو زمانە رووبەروی یەكتر ببنەوە.\nبۆ ئەوەی تێ بگەین كە “پاراستنی بەرژەوەندیەكانی هەرێم” چون جیگای خوی داوە بە پاراستنی بەرژەوەندیەكانی خود‌و بوون بە كۆیلەی حیزب تا پاریزەری ” بەرژەوەندیەكانی هەرێم” لەلایەن ئەم كەسانە، ئاسانە ورد بینەوە لە هەلوێستی ئەمانە بەرامبەر بە شەرەكانی جەلەولا، شنگال، خوپیشاندانەكانی 17ی شوبات‌و كونگرەی نەتەوەیی‌و…. لە هەمووی كومێدی تر هەڵوێستیان بەرامبەر بە كەمپینی یارمەتی كوكردنەوە لە رۆژهەڵاتەوە بۆ ئاوارەكانی شنگال‌و چوونە نێو ململانێی حیزبی لە باشووری كوردستان‌و پشت كردن لە خەلكی باشوور‌و چەپلە لیدان بۆ دەسەلاتدارانی حیزبی.\nئەمانە بەم هەڵوێستانەیان بە ئیمەیان ووت فریادرەسانی حیزبن لە باشوور نەك غەمخورانی “پاراستنی بەرژەوەندیەكانی هەرێم”. ئەوەی بۆ ئەمان گرنگە پەزیرای شاهانەی حیزبە لە باشترین هوتیلەكانی هەولێر‌و سلێمانی لە سەر حیسابی خەلكی ئاسایی باشوری كوردستان كە دور و نیزیكیش پەیوەندی بە هەلویستی خەلكی رۆژهەڵاتەوە بەرامبەر بە باشور نیە،\nرەنگە هەڵات هەڵات‌و گریان‌و رۆ رۆ بۆ پاراستنی حیزب لە شنگال‌و پاساو هینانەوەیان بۆ شكستەكانی شنگال‌و جەلەولا لە گەل بە هاناوە هاتنی 27 شاری رۆژهەڵات‌و دابەشكردنی یارمەتیەكانیان وەك یەك بە سەر سلیمانی‌و هەولێر نمونەیەكی باش بیت بۆ جیاكردنەوەی هەلوێستی خەلكی رۆژهەڵات لە گەل بازرگانانی سیاسی رۆژهەڵات بەرامبەر بە باشور، یەكەمیان بۆ ئازارەكانی خەلك كەوتە جولە‌و دووهەمیان فرمێسك‌و پاساویان بۆ شكستی حیزب لە خۆیان نمایش كرد.\nئەمانە بە هەمان ریژە بوون بە بەشێك لە سیستمی حیزبی لە باشووری كوردستان، بە هەمان ئەندازەش كەوتونەتە بەر رەخنەی كۆمەلگای مەدەنی و خەڵكی ئاسایی باشوور، رەنگە ئەوەی ناوی رۆژهەڵاتی زریندرابیت لە باشور، بەشیكی پەیوەندی بەم ژیستە خو بە دەستەوەدەرانە بەرامبەر بە حیزبەكانیان‌و هەلچون بەرامبەر بە خەلكی ئاسایی ئەم وڵاتە بیت، جالبە سەرنجی ئەوەش بدەین هەڵگرانی ئەم دروشمە ئەەندەی رەخنەیان لە نارەزایی خەڵكی باشوور هەیە، نیو ئەوەندە رەخنەیان لە پێشیلكاریەكان‌و گەندەڵییەكانی حیزب لەم بەشەی كوردستان نیە\nپیموایە دەبیت دروشمی”پاراستنی بەرژەوەندیەكانی هەرێم” بگوازیتەوە بۆ پاراستنی بەرژەوەندیەكانی خەڵكی باشوور‌و پشتگیری كۆیلانەی حیزبی بگوازریتەوە بۆ پشتگیری نەتەوەیی لە سەر ئاستی كوردستان‌و چی تر لە سەر ناوی رۆژهەڵات‌و لە سەر حیسایی رۆژهەڵاتی سیمای ئەم بەشەی كوردستان لە باشوور ناشیرین پیشان نەدریت‌و ئەم ژیستە بە رواڵەت نەتەوەییەش بە كار نەبرێت بۆ لۆمەكردنی هەر جموجوڵێك لە رۆژهەڵاتی كوردستان.


بەڕێز کوبیش، نوێنەری تایبەتی سکرتێری گشتی نەتەوە یەکگرتووەکان بۆ عیراق، پیرۆزبایی جەژنی برونایا لە سابیئەی مەنداییەکان دەکات\nپێنج شەممە, 16 ئازار 2017 16:08\nبەغدا، ١٦ی ئادار ٢٠١٧ - بەبۆنەی جەژنی برونایا، نوێنەری تایبەتی سکرتێری گشتی نەتەوە یەکگرتووەکان بۆ عیراق، بەڕێز یان کوبیش پیرۆزباییەکی گەرم لە کۆمەڵگەی سابیئەی مەنداییەکان دەکات.\nبەرێز کوبیش وتی: "توندوتیژی و ترساندنی سابیئەی مەنداییەکان لەلایەن ڕێکخراوی تیرۆرستی داعش و گروپ و باندە نایاساییەکان بۆتە هۆی وەدەرنانی ئەندامانی ئەم کۆمەڵگە دێرینە. هیوامان وایە کەشێکی ئارام و لێبووردەیی و پێکەوە ژیان دروست ببێت بۆ هاندانی ئەو کۆمەڵگەیە تاکو لەسەر خاکی باب و باپیرانی خۆیان بمێننەوە."\nنوێنەری تایبەتی سکرتێری گشتی نەتەوە یەکگرتووەکان داوای لە هەموو سەرکردە سیاسی و ئایینیەکان کرد بۆ چڕ کردنەوەی هەوڵەکانیان بۆ هاندانی گیانی لێبووردەیی و لێک تێگەیشتن و پێکەوە ژیان. هەروەها ئەرکی یونامی دووپات کردەوە لە بواری ئاشتەوایی نیشتیمانی لە ڕێگەی بەهێزکردنی هەماهەنگی لەگەڵ سەرکردە ئایینیەکان و ڕێکخراوەکانی کۆمەڵگەی مەدەنی و دام و دەزگا پەیوەندیدارەکان.\nبەڕێز کوبیش هەروەها وتی: " ئەمە ئەو ئامانجەیە کە ئێمە کاری بۆ دەکەین و ئەمەش لە خۆدی خۆیدا مافی هەموو پێکهاتەکانی عیراق مسۆگەر دەکات."\nبۆ زانیاریی زیاتر تكایه په‌یوه‌ندی بكه به به‌ڕێز سه‌میر غه‌تتاس به‌ڕێوه‌به‌ری نووسینگه‌ی راگه‌یاندنی یونامی و وته‌بێژی نێرده‌ی نه‌ته‌وه یه‌كگرتووه‌كان بۆ عیراق به‌م ژماره مۆبایله ٠٠٩٦٤٧٩٠١٩٣١٢٨١ ، و به ئیمێڵی ئەم ئیمەیڵە پارێزراوە لە سپام, پێویستە جاڤا سکریپت چالاک بکەیت بۆ بینینی. یان نووسینگه‌ی راگه‌یاندنی یونامی : ئەم ئیمەیڵە پارێزراوە لە سپام, پێویستە جاڤا سکریپت چالاک بکەیت بۆ بینینی.


نووچە نێت | ڕاستگۆیی بێ لایەنی| سەرۆكی ئۆكێسترای كوردستان : ئۆکێسترا پەراوێز خراوە\nسەرۆكی ئۆكێسترای كوردستان : ئۆکێسترا پەراوێز خراوە\nAugust 2021 05 - 16:02:50\nهەڤاڵ حەمەد سەرۆکی تیپی ئۆکێسترای کوردستان كە ناسراوە بە هەڤاڵ فلووت لە دیمانەیەكی تایبەتی نوچەنێت باس لەو كێشەو ئاستەنگانە دەكات كە رووبەڕووی ئۆكێسترای كوردستان دەبنەوە و دووپاتی دەكاتەوە ئۆكێسترا تیپێكیی نشتیمانییە و نابێت پەراوێز بخرێت.\nئۆکێسترای کوردستان لە ساڵی چەند دامەزرا؟\nئۆکێسترای کوردستان لە ساڵی ١٩٩٧ وەک یەکەم ئۆکێسترا لە باشووری کوردستان و لە هەولێری پایتەخت دامەزراوە. وەکو تیپێکی نەتەوەیی و نیشتمانی ئامانجی ئەوە بووە کەوا بتوانێت میوزیکی جیهان لە کوردستان بناسێت و میوزیکی کوردی بە شێوازێکی زانستی بگەێنێتە جیهان. یەکەم وەکو قوتابخانەیەکی گرنگی هونەری بووە بۆ ئەوەی بتوانێت ئەو قوتابیانەی لە پەیمانگای هونەرە جوانەکان لەو سەردەمەدا دەردەچوون، بتوانن لە تیپێکی نشتیمانی و هونەری بەشێوەیەكی ئەکادیمی دابمەزرێن. لەسەرەتا لەم ئۆکێسترایە دەستیان بەکار کرد، چەندین چالاکیان ئەنجامداوە.\nچەند ژەنیار لەو تیپە ئەندامە؟\nهەڤاڵ حەمەد: دوو ساڵە كاروچالاكی ئۆكێسترا وەستاوە\nتا ئێستا زیاتر لە 100 ژەنیار وەکو ئەندام لەم ئۆکێسترایە کاریان کردووە، بەپێی تەمەن و کاتەکان گۆڕانکاری بەسەردا دێت، بەپێی پێداویستی رۆژانە و ساڵانە ژەنیاری بەتواناتر دێنە پێشەوە. لە ئێستادا زیاتر لە ٤٠ ئەندام لەم ئۆکێسترایەدا کار دەکەن.\nلەبەر ئەوەی لە پەیمانگا و زانکۆی هونەرە جوانەکان پسپۆری ئامێرە فوودارەکان نییە، ئێمە زیاتر ئۆکێستراکەمان زیاتر بە شێوازی سپرینگە واتە بەشێوازی ژێدار کە ئەویش پێکدێت لە ئامێرەکانی کەمانی یەک و کەمانی دوو و ڤیۆلا و چەڵۆ و کۆنتڕاباس، هەروەها لە ئامێرە فوودارەکان تەنیا ئامێری فلووت و کلارنێتمان هەیە.\nزیاتر گرنگیمان داوە بەو نۆتانەی کەوا بۆ سترینگ نوسراون یاخود بۆ سۆڵۆی ئامێر نوسراون. زۆر جاریش هەبووە ئامێری کوردی لەگەڵ ئۆکێسترا میوزیکیان ژەنیوە بە تایبەت ئەو ئامێرانەی وەکو ساز، دەف و باڵەبان توانیویانە لەگەڵ تیپ كار بکەن جا لە ناوەوە و یاخود دەرەوەی کوردستان بێت.\nکارو چالاکییەکانی ئۆکێسترا چۆنە؟\nتا ئێستا ئۆکێسترای کوردستان بەشداری کردووە لە چەند بۆنەیەک. چونکە ئێمە ناتوانین هەمیشە کارەکانمان بکەین، بەڵام هەمیشە وەرزی چوار مانگ پێنج مانگ ئامادەکاریی دەکەین بۆ ئەوەی نمایشێک ئەنجام بدەین و بۆ هەر نمایشێک نزیکە دوو مانگمان پێویستە تا بتوانین ئامادە بین و پڕۆڤە بکەین. تا وەکو ئێستا لەگەڵ چەندین مایسترۆی جیهانی لە ناوەوە و لە دەرەوە کارمان کردووە. لەوانە هانس کریستاین، هانگ جونگ ینوگ کۆری، مەموکالا ئیشبیلی، هەروەها مایسترۆ چەتۆ نەورۆز ، پێشتر چەندین مایسترۆ لەم ئۆکێسترایە کاریان کردووە.\nهۆکاری بێدەنگی ئۆکێسترا چییە؟ ئایا بە تەواوی کارو چالاکی وەستاوە؟\nلەئێستادا چالاکیەکانمان بەهۆی ئەو بارودۆخەی کوردستان و قەیرانی ئابووری و نەخۆشی کۆرۆنا نزیكەی دوو ساڵە نەمانتوانیوە چالاکیەکانمان ئەنجام بدەین. هیچ بودجەیەکمان نییە بۆئەوەی بتوانین ژەنیارەکانمان کۆبکەینەوە، ئەگەر بێت و بەپێی داهات یارمەتی بدرێین دەتوانین کارەکانمان بکەین لەئێستادا کارەکانمان وەستاوە، بەڵام وەکو ئۆکێسترا وەکو ئەندامان دەستەی کارگێری ئێمە بەردەوام دەبین لە کارو چالاکیەکانمان و هیوادارین حکومەت گرنگی بەم ئۆکێسترایە بدات.\nلە چەند وڵات کار وچالاکیتان هەبووە؟\nلە هەموو وڵاتانی جیهان ئۆکێسترا تاکە تیپە کە بتوانێ کەوا کاروچالاکییەکانی خۆی نمایش بکات بۆیە پێویستە و داواکاریین حکومەت ئاوڕ لەم ئۆکێسترایە بداتەوە، لەبەر ئەوەی یەکەم ئۆکێسترایە کەوا دامەزراوە و بەردەوام بووە لە کارو چالاکییەکانی.\nلە دەرەوەی کوردستان بەشداریمان کردووە لە چەندین فیستیڤاڵ و میوزیک و نمایش لەوانە لە وڵاتانی، ڕۆمانیا، بولگاریا، جۆرجیا، رووسیا و نەمسا و چەندین شوێنی دیکە کە توانیومانە وەکو تیپێکی ئەکادیمی کوردی بە شیوازێکی زانستی میوزیکمان ژەنیوە ئێمە هەوڵماندا لە وڵاتانی دەرەوە زیاتر میوزیکە کوردیییەکان نمایش بکەین کە بۆ ئەوانیش جێی سەرنج و تایبەتی خۆی هەیە، لەناوەوەی کوردستانیش توانیومانە چەندین میوزیکی سەمفۆنی یاخود شێوازەکانی میوزیکی ئامادە بکەین و پێشکەش بە بینەر بکەین.\nنائامادەیی تیپێکی وەها چ کاریگەرییەک دروست دەکات؟ بۆ هەوڵ نەدراوە دەرگای ئۆکێسترا بکرێتەوە؟\nدەرگا ئۆکێسترا ی کوردستان بۆ هەموو ژەنیارێک کراوەیە ئەوەی کەوا بتوانێت بە شێوازێکی زانستی مۆدێرن میوزیک بژەنێت، بەڵام ئەو دەرگایەی کە واڵایە پێویستە لەلایەن کەرتی تایبەت و حکومەت و شوێنەکانی دی گرنگی پێبدرێ بۆیە ئۆکێسترا نابێ پەراوێز بخرێت و لەبیر بکرێت لەبەر ئەوەی تیپێکی نیشتمانی و نەتەوەییە.


June 2021 – Salahaddin University-Erbil\n>> News >> 2021 >> June\nئاگاداریی وه‌رگرتنه‌وه‌ی ده‌ره‌نجامی تاقیكردنه‌وه‌كان\nقوتابیانی کۆلێژەکەمان ئاگادار دەکەینەوە، به مه‌به‌ستی وه‌رگرتنه‌وه‌ی ده‌ره‌نجامی تاقیكردنه‌وه‌كانی كۆتایی ساڵ بۆ هه‌ردوو قۆناغی سێیه‌م و چواره‌می به‌شی زانسته سیاسییه‌كان و تاقیكردنه‌وه‌كانی كۆتایی سمسته‌ری دووه‌می هه‌ردوو به‌شی په‌یوه‌ندییه نێوده‌وڵه‌تیه‌كان و دبلۆماسیه‌ت و به‌شی سیسته‌مه سیاسیه‌كان و سیاسه‌تی گشتی، سه‌ردانی یه‌كه‌ی تۆماری كۆلێژ بكه‌ن بۆ وه‌رگرتنی كۆدی وه‌رگرتنه‌وه ده‌ره‌نجامه‌كان. قوتابیان ئاگادار ده‌كه‌ینه‌وه كه دوای وه‌رگرتنه‌وه‌ی كۆدی […]\nسیمیناری به‌رزكردنه‌وه‌ی نازناوی زانستی د.هیوا مجید\nله هۆڵی سیمیناری كۆلێژی زانسته سیاسییه‌كان، سمیناری به‌رزكردنه‌وه‌ی پله‌ی زانستی (دكتۆر هیوا مجید ) به‌رێوه‌چوو له سیمیناره‌كه‌دا كه راگری كۆلێژ و ژماره‌یه‌ك مامۆستای كۆڵیژی زانسته سیاسییه‌كان ئاماده‌بوون، دكتۆر هیوا مه‌جید پوخته‌ی ئه‌و توێژینه‌وانه‌ی خسته‌روو كه له ماوه‌ی رابردوودا له گۆڤاره زانستییه‌كاندا بڵاوی كردۆته‌وه. پاشان لیژنه‌ی به‌رزكردنه‌وه‌ی نازناوی زانستی كۆلێژ گفتۆگۆیه‌ی زانستیان سه‌باره‌ت به‌و توێژینه‌وانه ئه‌نجامدا. […]


ڕۆژنامەوانە ڕووسیایـیەکە نەکوژراوە و سوپاسی ئەوانە دەکات کە نامەی سەرەخۆشیان ناردبوو\nئارکادی بابچێنکۆ لە کونگرە ڕۆژنامەوانیـیەکەی دەزگای ئاسایشی ئۆکرانیا\nدەسەڵاتدارانی ئۆکرانیا دەڵێن توانیان پـیلانێکی دەزگای هەواڵگری ڕووسیا پوچەڵبکەنەوە کە بۆ کوشتنی ئارکادی بابچێنکۆ ڕۆژنامەوانی ڕووسی داڕێژرابوو.\nڤاسیل گریتساک سەرۆکی دەزگای ئاسایشی ئۆکرانیا ئەمڕۆ چوارشەممە لە کۆنگرەیەکی ڕۆژنامەوانی ئەمەی ڕاگەیاند و گوتی 3 کاژمێر بەر لە ئێستا ئەو کەسەیان دەسـتگیرکردووە کە بە نیازبووە پلانەکەی دەزگای هەواڵگری ڕووسیا جێبەجێ بکات بۆ کوشتنی ڕۆژنامەوان ئارکادی بابچێنکۆ. گوتیشی ئەم کەسە 40 هەزار دۆلاری وەرگرتبوو بۆ ئەنجامدانی تاوانەکە.\nپاشان ئارکادی ڕۆژنامەوان دەرکەوت و ئامادەبووان بە چەپڵە ڕێزان پـێشوازیان لێکرد و ئەویش سوپاسی کردن و گوتی " بە ڕاستی سوپاسی دەزگای ئاسایشی ئۆکرانیا دەکەن کە ژیانمی ڕزگارکرد. داوای لێبوردنیش لە هاوسەرەکەم دەکەم بۆ ئەو دۆزخەی بە درێژایی ئەم دوو ڕۆژە بینی."\nهەروەها سوپاسی ئەوانەشی کرد کە بەبۆنەی هەواڵی مەرگی سەرەخۆشیان کردبوو.\nجێی ئاماژەیە دوێنێ سێشەممە کاربەدەستانی ئۆکرانیا گوتیان ڕۆژنامەوانی نەیاری کرملین ئارکادی بابچێنکۆ لە ماڵەکەی تەقەی لێکراوە و لەو ئەمبوڵانسە گیانی لەدەستداوە کە بەرەو نەخۆشخانەی بردبوو.\nئارکادی تەمەن 41ساڵ پـێشتر سەرباز بووە و پاشان بووە بە ڕۆژنامەوانی جەنگ و ناسراوە بەوەی ڕەخنەگرێکی گەورەیە لە سیاسەتەکانی حکومەتی وڵاتەکەی. لە مانگی دووی ساڵی 2017 وە ڕووسیای جێهێشت پاش ئەوەی هەڕەشەی کوشتنی لێکرا لەسەر پـۆستێکی لە فەیسبوک.


جیاوازیی نێوان پێداچوونەوەکانی «برۆنشیت» - ویکیپیدیا، ئینسایکڵۆپیدیای ئازاد\nجیاوازیی نێوان پێداچوونەوەکانی «برۆنشیت»\nوەک پێداچوونەوەی ٠٥:٣١، ٣ی تشرینی دووەمی ٢٠١٩\n٢٢ بایت زیاد کرا ، ١ year ago\n←هەوکردنی سیەکان:: بەشکردنی پەرە\nوەک پێداچوونەوەی ٠٢:٤٥، ٣ی تشرینی دووەمی ٢٠١٩ (دەستکاری)\nب (Pirehelokan پەڕەی Bronchitisی گواستەوە بۆ برۆنشیت: ئەشێ بە پیتی کوردی بێت (ناوەکەی دوایی دەکەین بە کوردی))\nوەک پێداچوونەوەی ٠٥:٣١، ٣ی تشرینی دووەمی ٢٠١٩ (دەستکاری) (پووچەڵکردنەوە)\nBawannom (لێدوان | بەشدارییەکان)\n(←هەوکردنی سیەکان:: بەشکردنی پەرە)\n=== هەوکردنی سیەکان: ===\nبریتیە لە هەوکردنی بۆری هەوا لە سیەکاندا کە دەبێتە هۆی کۆکە. نیشانیەکانی ئەم جۆرە نەخۆشیە ( کۆکە، بەڵغەم ،زەحمەتی لەهەناسەدان، ئازاری سنگ...)\nئەو نەخۆشیە درژخایەنە ناسراوە بە دروسکەری کۆکە کەدەبێتە هۆی بەڵغەم کە بۆماوەی سێ مانگ یان ساڵێک یان دوو ساڵ دەخایەنێ. زۆربەی ئەوکەسانەخۆشی هەوکردنی سیەکانیان هەیە وە نەخۆشی گیرانی سی درێژخایەنیشیان هەیە. توتنی جگەرە یەکێکە لە هەرە هۆکارە باوەکانی هەوکردنی سیەکان. وەچارەسەری بەوازهێنان لە جگەرە، کوتان، چارسەری درێژخایەن بە ئۆکسجین.\n== هەوکردنی سی دژوار: ==\nکە یەکێکە لە هەرە جۆرە باوەکانی هەوکردنی سی کە لە ٪٥ گەنج و لە ٪٦ منداڵان بەدەستیەوە دەناڵێنن. لە ئەمەریکا نزیکەی ۸.٦ ملیۆن خەڵک بەدەست ئەو جۆرە نەخۆشیە دەناڵێنن.\nوە بۆماوەی پێنج یان دەڕۆژ دەخایەنێت. هۆکاری ئەو جۆرە نەجۆشیە دەگەرێتەوە بۆ ڤایرۆس، کە بڵاو دەبێتەوە لە هەوادا کاتێک کەسی توشبوو دەکۆکێت.\nقەدەغەکردنی جگەرە و دوور کەوتنەوە لەو کەسانەی کە جگەرە دەکێش و بەبەردەوام دەست شوشتن. وەچارەسەر بۆ هەوکردنی سی دژوار بە پاراسیتامۆڵ و NSAIDs بۆ کەمکردنی تا.وە زۆرێک لە سەرچاوەکان دەڵێن کە سەلبوتامۆڵ کە دەرمانێکی باشە بۆ خیزە بەڵام لەوانەیە کار بکاتەسەر دەمارەکان و لەرزین. نابێت ئەنتیبایوتیک بەکاربێت. هەنگوین و خواردنەوەی شلەکان بە چارەسەرێکی باش دادەنرێت بۆ کەم کردنەوەی نیشانەکان.\nجگەرەکێشەکان یارمەتی بڵاوبونەوەی ئەو جورە نەخۆشیە دەدەن. وە ئەو نەخۆشیە زیاتر لە پیاواندا رودەدات وەک لە ئافرەتان بەهۆی جگەرەکێشانەوە بەڵام لە ٪٤ بۆ ٪۲۲ لە جگەرە کێشەکان ئەگەری توشبوونیان بەو نەخۆشیە نییە.\nوەرگیراو لە «https://ckb.wikipedia.org/wiki/تایبەت:MobileDiff/646353»


لێدوانی ویکیپرۆژە:مۆسیقا - ویکیپیدیا، ئینسایکڵۆپیدیای ئازاد\nسڵاو کاک @Épine:، من و دوو ھاوڕێی تر (کاک @Broosk: و کاک @هیوا:) پێمان باشە ناوی تەواوی وتارەکان (مەبەست لە ناوی گۆرانی، ئەلبوم و ئەوانەیە) بگۆڕدرێت بۆ ناوە بیانییەکانیان، کە لە وتووێژ:شیرینکەر (ئەلبوم) پێشتر وتووێژێک کراوە و داواتان کردبوو کە لێرەوە داوا بکرێت. سوپاس. -- ⇐ئارام وتووێژ💭 ١٨:٤٥، ١٤ی تشرینی یەکەمی ٢٠١٨ (UTC)[وەڵامدانەوە]\nدەستخۆش @ئارام بکر:، ئێستاش گەر بکرێت پەیامێک بۆ ویکیپیدیا بنێرن (لە پەڕەی دەستپێک یان لێدوانی منەوە دەکرێت لە ڕێی سندووقەکەی لای چەپ) تاکوو بەکارھێنەرانی تریش ڕای خۆیان بڵێن، بەو ھیوایەی @Calak: و @Pirehelokan: و @Serchia: و @Kushared:یش لەم وتووێژە بەشدار بن و ئاگادار بن.--◂ ئێپین لێدوان♬ ٠٥:٣٥، ١٥ی تشرینی یەکەمی ٢٠١٨ (UTC)[وەڵامدانەوە]\nمن پێم باش نییە. بۆ وەرگێڕانە کوردییەکەی نەبێ؟ وا بێ لەومەو دوا ناوی کتێب و ڕۆمانیش نەکەین بە کوردی؟--Aza (لێدوان) ٠٥:٥٥، ١٥ی تشرینی یەکەمی ٢٠١٨ (UTC)[وەڵامدانەوە]\nبەشێوەیەکی گشتی، من پێمباشە ناوی ڕەسەن بێت واتە بەزمانەکەی خۆی بۆ هەربەرهەمێک ئەمەش بۆ کاتێک کە لەناو کۆمەڵگای کوردی باو نەبێت. ئێمە خۆمان پێشتر لەگەڵ داتاشینی وشە نەبووین و پێویستە لەوەرگێڕانیش هەمان شتبێت. ویکیپیدیا وەرگێڕان بۆ ناوەکان نەکات ئەگەر لەکۆمەڵگا باو نەبێت. جا ئەم بابەتە نەک بۆ ئەلبوومی میوزیک بۆ فیلم، ڕۆمان و کتێب یان هەرشتێک. ئێستا نموونە چل ڕێساکەی عەشق ناکرێت ڕێک The Forty Rules of Love بەکوردی بنووسینەوە چوونکە لەکۆمەڵگادا هەر بەشێوە وەرگێڕدراوەکە باوە. بەڵام ئەگەر باونەبێت و خۆمان وەرگێڕانی بۆبکەین کێشەمان بۆدرووستدەکات بەوەی هیچ جیاوازییەک نامێنێت لەنێوان بەرهەمی کوردی و بیانی، سبەی ڕۆژە ئەگەری هەیە بەرهەمهێکی کوردی بەهەمان ناوەوە دەربچێت ئەوکاتە لەبەر خاتری وتارێکی ناو وەرگێڕدراو دەبێت پەڕەی ڕوونکردنەوە درووستبکرێت. هەرکاتێک نووسەر خۆی سەردێڕی وتارەکەی وەرگێڕا ئەوا دەزانێت ئەو ناوە باو نییە لەکۆمەڵگا بۆیە خۆی وەرگێڕانی بۆدەکات. > Kushared (لێدوان) ٠٩:٥٤، ١٥ی تشرینی یەکەمی ٢٠١٨ (UTC)[وەڵامدانەوە]\nمنیش بۆ خۆم پێم وایە لەمەودوا وەرگێڕان نەکەین باشترە چوونکە ئەوکات ئەبێت بە توێژینەوەی خۆیی کە لە ویکیپیدیا قەدەغەیە—ھەڵبەت پێشترم خۆشم وەرگێڕانم کردووە چوونکە ئەو پەڕانەی لێرە دروستکراون و بینیبوومن بۆیان کرابوو. منیش ئەڵێم، جگە لەوانەی باو بوون، وەریان نەگێڕین. بەڵام ئەگەر ئەم بڕیارە بەڕاستی جێبەجێ بکەین، ئەبێت ھەر پەڕەیەکی وەرگێڕدراومان ھاتە پێش چاو بیگوازینەوە.--◂ ئێپین لێدوان♬ ١٠:٤٢، ١٥ی تشرینی یەکەمی ٢٠١٨ (UTC)[وەڵامدانەوە]\nمن لەگەڵ ئەوەم وەربگێڕدرێن و کوردی بن، چوونکە ئێرە ویکیپیدیای کوردییە. Şûşe وتووێژ ٢٠:٥١، ١٥ی تشرینی یەکەمی ٢٠١٨ (UTC)[وەڵامدانەوە]\nمن کە دەڵێم وەربگێڕدرێت. هەموو زمانێک شتەکان وەردەگێڕن نازانم بۆ ئێمە خەریکین دەبین بە نموونە. زمانی خۆمان بە کەم مەزانن! -- Eyubm (لێدوان) ٢١:١٣، ١٥ی تشرینی یەکەمی ٢٠١٨ (UTC)[وەڵامدانەوە]\nبە بڕوام، وەک ھەمیشە، بەپێی باو بوون و بوونی سەرچاوەی بڕواپێکراو کار بکەین. ئەگەر ناوێکی کوردیی باوی ھەبوو یا سەرچاوەیەک ئاماژەی پێ کردبوو، با کوردی بێت، ئەگەرنا ناوەکەی خۆی. ئەم قسەیەم تەنیا دەربارەی مووزیکی ھاوچەرخە. بۆ کتێب و شتی تر با وەرگێڕان بە کوردی ھەبێت. سپاس پیرەھەڵۆ (وتووێژ) ٠٤:٢٣، ١٦ی تشرینی یەکەمی ٢٠١٨ (UTC)[وەڵامدانەوە]\nمام @Eyubm: مەسەلە بە کەم زانینی زمانمان نییە؛ مەسەلە ئەوەیە کە ناو وەرنەگێڕین ئەگەر پێشووتر لە ئەسڵدا وەرنەگێڕدراو بێت و باو نەبووبێ بە ناوە وەرگێڕدراوەکەی. خۆی ھەندێک ناو ئەسڵەن وەر ناگێڕدرێن، بۆ نموونە ئێسیا گود ئینەف بە کوردی چییە؟ دەی باشە بۆ ئەمە ئینگلیزی بێت و ئەوانی تر کوردی؟ پێت وا نییە ئەمە شێواوییەک دروست دەکا لە ویکیی کوردی؟--◂ ئێپین لێدوان♬ ٠٧:٠٠، ١٦ی تشرینی یەکەمی ٢٠١٨ (UTC)[وەڵامدانەوە]\nھەندێ وەرناگێڕدرێن? قەبووڵ. بەڵام لە سەدا ٩٩ی شیاوی وەرگێڕانن. good enough یانی «بە ڕادەی پێویست باش» یا «سەربەزیاد باش».--Aza (لێدوان) ٠٧:٣٩، ١٦ی تشرینی یەکەمی ٢٠١٨ (UTC)[وەڵامدانەوە]\nبەڵام کەس بەو شێوەیە نایڵێ لە کوردیدا، ئەگەر سەیری وتووێژ:گود ئینەفیش بکەیت دەبینی کە قورسییەک ھەیە لە وەرگێڕان بۆیە بڕیارماندا ھەر ئینگلیزییەکە دابنێینەوە.--◂ ئێپین لێدوان♬ ٠٨:٠٧، ١٦ی تشرینی یەکەمی ٢٠١٨ (UTC)[وەڵامدانەوە]\nبە ڕادەی پێویست باش. بە قەد پێویست باش. ئەوەندەی پێویست باش. سەربەزیاد باش. ئەمانە بە لای منەوە قورس نین.--Aza (لێدوان) ٠٨:٢٢، ١٦ی تشرینی یەکەمی ٢٠١٨ (UTC)[وەڵامدانەوە]\nلەگەڵ ئەمە نیم بە گشتی بە زمانی بیانی بین. باشە ئینگلیزی شتێک، ناوی ڕووسی چۆن ھەرا بنووسین؟ ئەگەر ئینگلیزی ناکەنە کوردی، رووسیش نابێ بکەن فەرقیان چییە. ئەم کارە بە گشتی لە ویکی فارسی و عەربیشدا نەکراوە ھەتا ئێمە بیکەین.--چالاک وتووێژ ٠٧:٤٢، ١٤ی تشرینی دووەمی ٢٠١٨ (UTC)[وەڵامدانەوە]\nوەک کاک چالاک وتی لە ویکی فارسی و عەرەبیش نایکەن تا ئێمە بیکەین. جگە لەوەش، ئەوانەی وتوویانە لەگەڵ وەرگێڕانن ئارگیومێنتێکی بەھێزیان نەبووە، وتووێژەکە دادەخەم بەو پێیەی دەمێکە وتووێژ نەکراوە.--◂ ئێپین لێدوان♬ ١٢:٢٤، ٣١ی ئایاری ٢٠١٩ (UTC)[وەڵامدانەوە]\nلەلایەن بەکارھێنەر:ئارۆ سالار محمودەوە دروست کراوە[دەستکاری]\nئەی چۆن ببم بە ئەندام؟ ئارۆ سالار محمود (لێدوان) ١٧:٠٥، ٢٦ی حوزەیرانی ٢٠٢٢ (UTC)[وەڵامدانەوە]\nمن پیانۆ ژەنم ئارۆ سالار محمود (لێدوان) ١٧:٠٦، ٢٦ی حوزەیرانی ٢٠٢٢ (UTC)[وەڵامدانەوە]\nسڵاو @ئارۆ سالار محمود: پێم وا نییە شوێنی تۆمارکردنی ئەندامانی پرۆژەکە دروست کرابێت چونکە وەختی خۆی تەنیا یەک ئەندامی ھەبوو کە خۆی پرۆژەکەی دروست کرد و بەڕێوەی دەبرد. دەتوانیت خۆت پەرەی پێ بدەیت. سپاس! ⇐ئارام وتووێژ💭 ١٩:٣٣، ٢٦ی حوزەیرانی ٢٠٢٢ (UTC)[وەڵامدانەوە]\nوەرگیراو لە «https://ckb.wikipedia.org/w/index.php?title=لێدوانی_ویکیپرۆژە:مۆسیقا&oldid=955042»\nئەم پەڕەیە دواجار لە ١٩:٣٣ی ٢٦ی حوزەیرانی ٢٠٢٢ نوێ کراوەتەوە.


مەرجەکانی ژاپۆن بۆ ئۆڵۆمپیاد\n29/4/2020 03:27 PM\nسەرۆک وەزیرانی ژاپۆن رایگەیاند، ئەستەمە رێگەبدەن لە ساڵی داهاتودا یارییەکانی ئۆڵۆمپیاد لە تۆکیۆی پایتەخت ئەنجامبدرێت، ئەگەر تا ئەو کاتە ڤایرۆسی کۆرۆنا لە جیهاندا لەناو نەبرابێت.\nبەپێی ئاژانسی هەواڵی رۆیتەرز، ئەمڕۆ چوارشەممە شینزۆ ئابێ، سەرۆک وەزیرانی ژاپۆن لەمیانەی وتارێکدا لە بەردەم پەرلەمانی وڵاتەکەی رایگەیاند، "دەبێت کاتێک یارییەکانی ئۆڵۆمپیاد رێکبخرێت، کە جیهانی سەرکەوتنی لە بەرەنگاربونەوەی کۆرۆنا بەدەستهێنابێت، ئەگەر نا ئەستەمە ئەو کێبڕکێ جیهانییە رێکبخرێت".\nئابێ ئەو هەواڵانەشی رەتکردەوە کە باس لەوەدەکات ژاپۆن تێچوی ئەنجامدانی یارییەکانی ئۆڵۆمپیاد لە ساڵی داهاتودا لە ئەستۆ دەگرێت.\nشەوی رابردوش یشرۆ مۆری، سەرۆکی لیژنەی ئۆڵۆمپیادی تۆکیۆ بۆ ساڵی 2020 رایگەیاند، لەگەڵ ئەوەی پاڵەوانێتیەكە بۆ ساڵی داهاتو 2021 دواخراوە، لەوانەیە ژاپۆن جارێکی دیکە ئەنجامدانی ئۆڵۆمپیاد دوابخات، ئەگەر تا ئەو کاتە بڵاوبونەوەی ڤایرۆسی کۆرۆنا لە جیهاندا بەردەوامی هەبێت.\nمانگی رابردو لیژنەی ئۆڵۆمپیاد نێودەوڵەتی لەگەڵ حکومەتی ژاپۆندا رێککەوتن بۆ دواخستنی ئەنجامدانی یارییەکانی ئۆڵۆمپیاد بۆ ساڵی داهاتو بەهۆی بڵاوبونەوەی فایرۆسی کۆرۆنا بە جیهاندا، کە بەهۆیەوە زیاتر لە 218 هەزار کەس گیانیانلەدەستداوە.


پارێزگاری هەڵەبجە داوایەک لەو کەسانە دەکات کە لە ئێران گەڕاونەتەوە\nناوی بەشێک لە کاندیدی وەزارەتەکانی کابینەکەی عەلاوی بڵاوکرایەوە\nیەکەم هاوڵاتی فەڕەنسی بەهۆی کۆرۆناوە گیانیلەدەستدا\nعەلاوی: سبەینێ دەنگ لەسەر کابینەی نوێی حکومەتی عێراق دەدرێت\n2835 جار خوێندراوەتەوە\nوتەبێژى تەڤگەرى ئازادى کۆمەڵگەى کوردستان ئاشکرایکرد، "پێنج مانگە ئیدریس سەلیم ئەندامی تەڤگەری ئازادی لە زیندانی ئاسایشی ھەولێر دەستگیر کراوە و رەوشی تەندروستیشی زۆر خراپە."\nتارا حسێن لە پەیجى تایبەتى خۆی لە فەیس بووک نووسیویەتى، "دوای ئەوەی نزیکەی پێنج مانگە ئیدریس سەلیم بەبێ ھیچ تاوانێک و بێ بینینی دادوەر و بێ ھەبونی ھۆکارێکی یاسایی لە زیندانی ئاسایشی ھەولێر دەستگیر کراوە، ماوەی ٢٣ ڕۆژە مانی لەخواردن گرتووە."\nئاماژەى بەوەشکردووە، "بەھۆی ئەوەی تەمەنی لەسەرو شەست ساڵە و کەمئەندامی سەنگەر و زیندانی سیاسییە، لە ئێستادا ڕەوشی تەندروستی زۆر خراپە و ڕێگا نادرێت تەنانەت دەرمانەکانی بۆ ببرێتە زیندان، جگە لەوانەش ئەشکەنجەیەکی بێ سنور لەسەریان بەڕێوە دەچێت."\nوتەبێژى تەڤەگەرى ئازادیی ئەوەشی ئاشکراکردووە، "کاریگەریەکەی بەجۆرێک بە جەستەی ھەڤاڵ ئیدریسەوە دیارە ئەمڕۆ پاش ئەوەی منداڵە چوار ساڵ و نیوەکەی سەردانی کردووە، باوکی نەناسیوەتەوە و لێی ترساوە و دەستی بە گریان کردووە."\nماوەى پێنج مانگە ئاسایشی هەولێر ئیدریس سەلیم ئەندامی تەڤگەری ئازادی دەستگیرکردووە و تائێستاش ئازاد نەکراوە.


عیماد عەلی : خەڵک گۆڕانی دەوێت بە گۆڕینی گۆڕانیشەوە . – WTARIKURD\nعیماد عەلی : خەڵک گۆڕانی دەوێت بە گۆڕینی گۆڕانیشەوە .\nبە پێی سەرجەم تێۆریە زانستیەکان و مەنتقی ژیان ، بەردەوامی گۆرانی کۆمەڵگە لەسەرجەم بوارەکانیەوە سونەتێکی ژیانە و کەس ناتوانێت بەری لێ بگرێت، بۆیە ئەگەر وردە هاتنە دواوەیەک ( بەگێک ) بکەین ، هەست بە گۆرانێکی بەرچاو لە ژیانی خەڵک دەکەین بێ ئەوەی هیچ هێزێک خاوەنی بێت و دەبێت هیچ لایەک شانازی بە رۆڵی خۆی لە سەرجەم بوارەکانیەوە نەکات . ئەمە بە شێوەیەکی گشتی ، بەڵام لە رووی سیاسیەوە بێگومان گۆرانکاری بە بژاردە و فکر و عەقڵ و بیرکردنەوەی سەردەمانە و بوێری و داینەمۆی تایبەتی دەکرێت .\nلە کوردستانی تازە ئەزمون و زەمانی بەرەی کوردستانی ، واقعی سیاسی گۆراوی کوردستان : هەڵبژاردنی پەرلەمان و هاتنەئارای حکومەتی فەرز کرد، نەک بیرکردنەوە و پێشکەوتنخوازی هەردوو حزب . بەڵگەش بۆ ئەم قسەیەم ، خوڵقاندنی شەری نێوخۆیە لە پاش هەڵبژاردنی پەرلەمان و دامەزراندنی حکومەتی کوردستان لە پێناو بەرژەوەندی حزبی و باوەرنەبون بە دەسەڵاتی مەدەنی ، کە تا ئێستاشی لەگەڵدا بێت حزب فەرمانی یەکلاکەرەوەی سەرجەم بریارە چارەنوسسازەکانێتی .\nگۆران وەک بزوتنەوەیەکی لەدایکبوی هەناوی ئەم بارودۆخە سیاسە کۆمەڵایەتیەی کوردستان و ، لە دەرئەنجامی ململانێی نێوخۆی حزبی و دروستبونی باڵێکی پێشکوتنخوازی ریفۆرمخوازی تێکەڵبوو بە بژاردەیەکی مەەنی ، سەرەرای کۆمەڵێک چەمک و بیرکردنەوەی نوێ ، بەڵام زادەی واقعێکە کە ناکرێت دوور لە کاریگەریی بابەتیانەی واقع و سیاسەت و کارلێک و لێکەوتەکانی ژیانی سیاسی هەرێمی کوردستان بخوێنرێتەوە . ئەمەش لە ململانێ سەختەکانیدا لەگەڵ هێزی موحافزکار دەردەکەوێت ، کە زۆر جار لە پێناو ئامانجە دوورمەوداکانیدا ، نەیتوانی خۆی لە دەردانە سەلبیەکانی ئەو حزبانە بە سەرکەوتویی لابدات و ، تەنانەت لە تەکتیکەکانیدا هیچ جیاوازیەکی لەگەڵ هەردوو حزبی فەرمانرەوا نەبوو . ئەوە ئەگەر لە ستراتیجدا هیچ رۆڵێکی گرنگی بۆ رۆشنبیرانی دوور بین دەرنەکەوت و ئامانجە گەورە و سەرەکیەکەی لای هیچ کەسێک تا ئەمرۆش دیار نیە ، جگە لە گۆڕینی سیاسی .\nلەم ماوەیەدا و پاش ئەوەی پارتی هەستی کرد کە ئاستی جەماوەریەکەی لە خەتەردایە و ، هیچ یاسایەک رێگە نادات مەسعود بەرزانی وەک خۆی بە سەرۆکی بمێنێتەوە ، بەدوای ئاسانترین رێگەدا بوو ، تاوەکو خۆی لەم قەیرانە گەورەیە دەرباز بکات و ، جگە لە شەخسەنە کردنی کێشەکە هیچ بوارێک لەبەردەمیدا نەما و ، بۆ ئەو مەبەستەش پەنای بۆ نەوشیروان موستەفا برد کە هەموو کیشەکانی تێدا کورت بکاتەوە . لەبەرامبەردا بزوتنەوەی گۆرانیش لە پیناو لەدەستنەدانی جەماوەرێتی ، مکوربونی خۆی لەسەر رەخنە و ململانێی پارتی بەردەوام بوو و ، پارتیش ئەمەی بۆ هەرس نەکرا و ، بەڵکو بە هەلی زانی کە خۆی لە قەیرانە حزبی و سیاسیەکەی رزگار بکات و ، بە قەیرانێکی نوێ سەرجەم قەیرانەکان کاڵ بکاتەوە .\nئەوەی لە بزوتنەوەی گۆران چاوەروان دەکرا ، کە بە عەقڵێکی کراوە و رەفتارێکی دروست کار بکات ، بوار نەدات بە پارتی ئامانجەکەی بپێکیت . بەڵام وابەستەیی عەقڵی سیاسی سەرکردایەتی گۆران بە هەمان بیرکردنەوە و مامەڵەی دوێنێوە، ئەمرۆیان خوێندەوە و ، لەگەڵ پارتیدا گەیاندیانە ئەم وەزعە نالەبارە .\nبۆیە، ئەگەر گۆران لەم قۆناغە بەدواوە ، هەڵسەنگاندنێکی زانستیانە بۆ رەفتار و مامەڵەی لەگەڵ واقعی کوردستاندا نەکات ، بەهەمان ریتم سیاسەتەکانی بەرێوەببات و ، لەسەر ئەم رەوتە جێگیر بێت، کە لە رۆژی یەکەمی دامەزراندنیەوە لەسەری دەروات ، ئەوە بە قەتیس کراوی لەنێو عەقڵی کۆمەڵێک خەڵکی کۆنە سیاسی شۆرشی نوێ و خاوەن مێژووی بێگەرد دەمێنێتەوە و ، هیچ قازانجێک ناکات . ئەو هەموو گەنجەی گۆران کە وەک نمونەی سەرکردەی نوێ تا ئێستا لەسەر شاشەکان دەبینرێن و رای خۆیان دەردەبرن و، لە بریارە چارەنوسسازەکاندا هیچ بەدەستن ، دەبێت بە گۆرانێکی ریشەیی لە کارکردنیان گۆران بگۆرن و بە هاوکاری حەرەسە کۆنەکە و بە عەقڵی نوێ مامەڵە لەگەڵ رووداوەکاندا بکەن . بۆیە گۆڕان پێویستی بە گۆرینی شێواز و چۆنێتی کاری سیاسی نێوخۆ و دەروەی خۆی هەیە . واتە گۆرانکاری لە بەرێوەبردن و مامەڵە لەگەڵ لایەنەکان و رووداوەکان و گۆرانکاریەکانی کوردستان و ناوچەکەدا .\nئەگەر ئەم وەزعە بەرێبکەن ، دەبێت پاش رونبونەوەی دەرئەنجامی ئەم رووداوانە ، گۆران کار لەسەر کاروباری نێوخۆ و دەرەوەی خۆیشی بکات . ئەگینا خەڵک زۆر پرن لەسەرجەم لایەنەکان و پێویستیان بە مۆدێلێکی نوێی سیاسەتە ، کە گۆرانی هەمەرەنگی سەرەکی ژیانی خەڵک لەبەرچاو بگرێت . ئەگینا حزبە موحافزکارەکان لە راستیدا زۆر لاوازن لە رووی جەماوەرێتیەوە و تەنها بە دابینکردنی بەرژەوەندی تەسکی ئەندامانیەوە بەندن ، دوور لە هەر بیروبۆچون و تازەگەریەک . بە لەبەرچاوگرتنی ئاستی هۆشیاری و رۆشنبیری میلەت ، تاکە ئەرکی سیاسی گرنگی حزبی نوێ و گۆرانخواز ، پەروەردە و رێنمایی خەڵکە بۆ ماوەی چەند سالێک ، ئەمەش تاکە رێگەی جێ لەقکردنی چەواشەکاریی دەسەڵاتخوازە موحافزکارەکانە . بۆیە دەبێت گۆران لەم بارەدا گۆرانێکی ریشەیی لەخۆی بکات ، نەک تەنها گرنگی بە ململانێ حزبی بدات و کێبرکێی لایەنەکانی تر بکات . واتە ئەگەر گۆران لەم ململانێەی لەگەڵ هێزی موحافزکاردا هەر دەرئەنجامێکی بەرکەوت ، دەبێت ستراتیجی خۆی بگۆرێت و بۆ چەند ساڵێکی تر پلانی هەبێت و ململانێی ئەمرۆ بە شتێکی لاوەکی سەیر بکات و ، وەک تەکتیک مامەڵەی لەگەڵدا بکات .\nکارلۆس فۆێنتێس : سێرڤانتێس و دۆن کیخۆتە .\nکامەران وریا قانع : گۆڕان چى ده‌وێت ؟


دیموكرات: چوار درۆنی ئێرانمان خستووه‌ته خواره‌وه\n:: PM:08:16:19/09/2021 \nفه‌رمانده‌ی هێزی پێشمه‌رگه‌ی حزبی دیموكراتی كوردستانی ئێران رای ده‌گه‌یه‌نێت، له ماوه‌ی چه‌ند رۆژی رابردوو كه ئێران به‌رده‌وام بۆردمانی چه‌ند ناوچه‌یه‌كی هه‌رێمی كوردستانی كردووه پێشمه‌رگه‌كانیان توانیویانه چوار درۆنی ئێران بخه‌نه خواره‌وه.\nئه‌مڕۆ یه‌كشه‌م 19ی ئه‌یلوول، كاوه به‌هرامی فه‌رمانده‌ی هێزی پێشمه‌رگه‌ی حزبی دیموكراتی كوردستانی ئێران، به "وشه"ی راگه‌یاند، چه‌ند رۆژێكه ئێران بۆردمانی به‌رده‌وامی چه‌ند ناوچه‌یه‌كی هه‌رێمی كوردستان ده‌كات به درۆن، به‌ڵام له‌و بۆردمانانه هیچ زیانێك به پێشمه‌رگه‌كانی دیموكرات نه‌گه‌یشتووه.\nله‌و ماوه‌یه‌دا به 16 درۆن بۆردمانی كردووه\nهه‌روه‌ها گوتی، له‌و ماوه‌یه‌دا به 16 درۆن بۆردمانی كردووه و پێشمه‌رگه‌كان توانیویانه چوار درۆنی ئێران بخه‌نه خواره‌وه پێش ئه‌وه‌ی بۆردمان بكه‌ن و زیان به سنووره‌كه بگه‌یه‌نن.\nئه‌و فه‌رمانده‌ی هێزی پێشمه‌رگه‌ی دیموكراتی كوردستانی ئێران باسی له‌وه كرد، بۆردمانه‌كانی ئێران زیانی گیانی نه‌بووه، به‌ڵام زیانی مادی له ماڵه‌كان و كه‌لوپه‌لی هاووڵاتییان داوه.\nماوه‌ی چه‌ند ڕۆژێكه ئێران به‌رده‌وام سنووره‌كانی كوردستان بۆردمان ده‌كات، سه‌رباری ئه‌وه‌ی هێزی زۆری كۆ كردووه‌ته‌وه و مه‌ترسی هه‌یه په‌لاماری حزبی دیموكراتی كوردستان بدات كه له هه‌رێمی كوردستان باره‌گایان هه‌یه.


ڕۆڵی ئاین لە سەربە خۆیی تەیموری ڕۆژهەڵاتدا\nبەگوێرەی بانكی نێودەوڵەتی East Timor تەیمووری ڕۆژهەڵات، هەژارترین وڵاتی جیهانە، دوورگەكە وڵاتێكی بچوكۆڵانەیە دەكەوێتە ڕۆژئاوای كیشوەری ئاسیاوە، پێكدێت لە نیوەی ڕۆژهەڵاتی دوورگەی تەیمورو دوورگەكانی دەرووبەری وەك ئەتاورو، جاكۆ و ئاوكوسی.\nدانیشتوانی دوورگەكە دژ بە دەسەڵاتی ئەندەنووسیەكان ڕاپەرین و نزیكەی 200000 كەس تیاچوون\nڕوو بەر و ژمارەی دانیشتوانێتی: 14,870 كم2، 1.201.542 سەر ژمارەی دانیشتوانێتی.\nمێژووی دوورگەكە: لە زمانی ئەندەنووسی و مەلاویدا تەیموور واتە ڕۆژهەڵات، دواتر هەمان ناو تێكەڵە بە زمانەكانی پورتگالی و ئینگلیزی بووە، بەر لە هەزاران ساڵ لە دوورگەكانی تەیموور خەڵك ژیاون، لە مێژە لە دوورگەكەدا بازرگانی حەیزەران گەشەیكردوە، داری حەیزەران لە دوورگەكەوە بۆ هەموو كیشوەری ئاسیا گواستراوەتەوە.\nلە سەدەی شازدەوە پورتوگالێكان پەیوەندی بازرگانیان لە تەك دوورگەكەدا دامەزراندو دواتر لە سەدەی حەڤدەو هەژدەدا دەستیان بە سەر بەشی ڕۆژهەڵاتی دوورگەكەدا گرت، لە هەمانكاتدا هۆڵەندێكان بەشی ڕۆئاوای دوورگەكەیان داگیركرد، پاشان بەپێی ڕێكەوتنامەی "لشبونە" دوورگەكە لە نێوانیاندا دابەشكرا.\nساڵی 1899 دوورگەكە بوو بەیەكێك لە كۆلۆنیاكانی وڵاتی پورتووگال، لە كاتی جەنگی جیهانی دووەمدا وڵاتی یابان تەیموری ڕۆژهەڵاتی داگیركرد، دوای جەنگ و جارێكیتر دوورگەكە كەوتەوە بنەدەستی پورتگالێكان، ساڵی 1975 پورتگالێكان بە یەكجاری دوورگەكەیان بەجێهێشت.\nسەربەخۆیی تەیمووری ڕۆژهەڵات: دوای كشانەوەی داگیركەرە پورتووگالێكان خێرا جەنگی ناوخۆ هەڵئاسیاو لایەنی شۆرشگیری تەیموری ڕۆژهەڵات بانگی سەربەخۆیدا، لە ئەیلولی هەمانساڵدا ئەندەنوسیا بەشی ڕۆژهەڵاتی دوورگەكەی خستە ژێر ڕكێفی خۆیەوە، ساڵی 1976 ئەندەنووسیا تەیمووری ڕۆژهەڵاتی وەك هەرێمی بیست و حەوتی وڵاتەكەی بە جیهان ناساند، بەڵام نەتەوەیەكگرتۆكان داننیانەنا بەو باڵا دەستییەیی ئەندەنوسیادا.\nدانیشتوانی دوورگەكە دژ بە دەسەڵاتی ئەندەنووسێكان ڕاپەرین و لەو نێوەندەدا نزیكەی 200000 كەس تیاچوون، لە نەوەدەكانی سەدەی ڕابردوودا وڵاتەیەكگرتۆكانی ئەمریكاو هەندێك ڕێكخراوی ناحكوومی وڵاتی ئەندەنوسیایان بە پێشێلكردنی مافی مرۆڤ تاوانبار دەكرد.\nساڵی 1999 ئەندەنووسیا بۆ سەربەخۆیی تەیموری ڕۆژهەڵات پێشنیاری ڕاپرسیكرد، دواتر 78% دەنگدەران لەتەك سەربە خۆیی دوورگەكەدابوون، 22%دەنگدەرانیش لەگەڵا مانەوەی دوورگەكەدا بوون لە ژێر ڕكێفی جاكارتادا، بەمشێوەیە بەشی ڕۆئاوای دوورگەكانی ئەرخەبیل لە تەك جاكارتادا مانەوەو بەشە ڕۆژهەڵاتەكەی بوو بە وڵاتێكی خاوەن سەروەری، ئەو هێزانەی دژبەری سەربەخۆیبوون دەستیانكرد بە كاری توندوو تیژی، پەشێوی وڵاتی گرتەوە‌و نزیكەی 1000 كەس تیاچوون، زۆرێك لە ژێرخانی وڵات خاپووركران وسەد هەزاركەسیش ئاوارەی ئەندەنووسیا بوون.\nساڵی 1999نەتەوەیەكگرتۆكان هێزێكی فرەڕەگەزی لە دوورگەكە جێگیركردو، هەمان ساڵ وڵاتی ئەندەنووسیا دەستبەرداری دوورگەكەبوو، ساڵی 2001 دەستورێكی نوێ بۆ وڵات نووسرایەوە، ساڵی 2002 شازدە پارتی ڕامیاری ڕكاربەری یەكتریان دەكرد لە پێناو هەشتا وهەشت كورسی پەرلەماندا. سەر ئەنجام ڕۆژی 20/ 5/ 2002 لە ڕێگای ڕاپرسیەوە دوورگەكە لە وڵاتی ئەندەنووسیا جیابووەوە.\nئابووری دوورگەكە: سەرباری كشتوكاڵ و هەناردەی میوە و سەوزەوات، ماسی گرنگترین پیشەسازی ناوخۆییە، بەڵام سەرچاوە سروشتێكانی وەك نەوت و غاز كە لە كەناراوەكانی دوورگەكەدا كەڵەكەبوون تا ئێستا دەستیان بۆنەبراوە، بە زۆرەمڵی ئوسترالیا لە هەندێ جێگا نەوت دەردەهێنێت بەڵام پشكی شێر 83% بۆ ئوسترالیایە وتەنها 17% دەدات بە تەیمووری ڕۆژهەڵات.\nخوێندەواری: لە نێوان پێگەیشتوان و ژناندا ڕێژەی نەخوێندەواری لە ئاستێكی بەرزدایە، لە كۆتایی دەسەڵاتی پورتگالبَكاندا ڕێژەكە 90% بوو، بەڵام ساڵی 2006 ژمارەی ئەو زارۆكانەی پەیوەندیان بە قوتابخانەوە نەكردبوو 10% بۆ 30% بوو، هاوكات زانكۆیەكی نیشتمانی لە وڵاتدا هەیە.\nجیاوازی ئاینی: گرنگترین شوێنەوار كە پورتووگالێكان لە دوورگەكەدا بەجێیانهێشت ئاینی كاسۆلیكی بوو، كاسۆلیكی بە تەنها ئاین نەبوو بەڵكۆ هۆكارێكی ناكۆكی نێوان تەیموورێكان و وڵاتی ئەندەنووسیابوو.\nلە ماوەی پەنجا ساڵی ڕابردوودا گەورەترین چالاكی مژدەدەرەكان لە دوورگەكانی ئەندەنووسیادابوو بە تایبەت لە تەیمووری ڕۆژهەڵاتدا، لە كاتێكدا دوورگەكانیتری ئەندەنوسیادا ژمارەی فەلەكان 50% تێپەڕینەدەكرد، بەڵام لە دوورگەكانی تەیموور زیاد لە90% دانیشتوانیان پێكدەهێنا.\nیەكێك لەو هۆكارانەی كە ڕۆڵی لە جیابوونەوەی تەیمووری ڕۆژهەڵات و وڵاتی ئەندەنووسیادا بینی ئاینبوو، ئەندەنوسێكان زۆربەیان موسڵمانن بەڵام تەیموورێكان 97% مەسیحی و كاسۆلیك مەزهەبن، لە كاتێكدا ژمارەی موسڵمان لەو دوورگەیە لە 1% تێناپەڕێت، پاش سەربەخۆیی دوورگەكە، لە باشوری ڕۆژهەڵاتی ئاسیادا تەیمووری ڕۆژهەڵات و فلیپین دوو وڵاتن سەر بە ئاینزای كاسۆلیكن.\nلە ماوەی چارەكە سەدەیەكدا وڵاتە زلهێزەكان لە بەرانبەر ئالەنگارێكانی تەیمووری ڕۆژهەڵات بێدەنگبوون، بەڵام ڤاتیكان هەمیشە جەختی لە نا شەرعی دەسەڵاتی ئەندەنووسێكان دەكردەوە بە سەر دوورگەكەدا، لە سەردانی پاپاو وتارەكەیدا لە دیلی "پایتەختی وڵات" ڕۆژی 12/10/ 1989 بە ئاشكرا ئەو هەڵوێستە دەبینرا، هاوكات لە هەردوو دەیەیی هەشتاكان و نەوەدەكاندا بالێۆزی ئەندەنووسیا لە ڤاتیكان هیچ كارێكی دیپلۆماسی ڕادەستنەكرا.\nلە نێوان ساڵانی 1975 – 1999 كەنیسەی كاسۆلیكی سەرچاوەی ڕەخنەگرتن بووە لە دەسەڵاتی ئەندەنووسێكان، لە نێو قەشەكانی تەیمووری ڕۆژهەڵاتدا ساڵی 1996 قەشە كالرلوس زمیتچ بیلو و خۆزیە ڕامۆس هورتا خەڵاتی نۆبلیان وەرگرت بە خاتری ئەو هەوڵانەی لە پێناو كۆتایی هێنان بە ناكۆكی لە نێوان تەیمووری ڕۆهەڵات و ئەندەنوسیادا دایان.\nپێتەركاری مێژوونووس بەمشێوەیە باسی ڕۆڵی كەنیسە لە تەیمووری ڕۆژهەڵاتدا دەكات، لە تەك دەسەڵاتی ئەندەنووسێكاندا كەنیسە تاكە دامەزراوە بووە توانای پەیوەندی گرتنی لە تەك جیهانی دەرەوەدا هەبووە، تەنانەت تەیموورێكان لەگەڵ ئەو قەشانەدا مامەڵەیان دەكرد كە لە گۆشت و خوێنی خۆیانبوون، نەك ئەوانەی وڵاتی ئەندەنووسیا دایانی دەمەزراند، بۆ گلەییو گازندەش سكاڵایان نەدەبردە بەر پۆلیسی دوورگەكە، بەڵكو بۆ كەنیسە ناوخۆیەكانیان دەچوون.\nساڵی 1994 كاتێك جۆن بێلگەری پەیامنێر سەردانی تەیمووری ڕۆژهەڵاتی كرد بە خاكی خاچ ناویبرد، ئەو نووسێوێتی ڕوو لە هەر كۆێیەك دەكەیت خاچە، خاچی ڕەش و درێژ لە گشت جێگایەك هەستی پێدەكرێت، لە بەرزایەكان، لە دوڵ و نشێوو، شەقام و دیوارەكانیش بێبەشنین لە خاچ.\nساڵی 1975 كاتێك پورتوگالێكان دوورگەكەیان بە جێهێشت تەنها 100 كەنیسە بوونی هەبوو، بەڵام ساڵی 1999 كە ئەندەنووسێكان پاشەكشەیانكرد بەلای كەمەوە 800 كەنیسە لە دوورگەكەدا بونیاد نرابوو.\nهەندێك سەرچاووە ئاماژە بۆ ئەوە دەكەن كە هەڵمەتی خاچپەرستی پورتگالێكان لە ماوەی چوار سەدەدا ئامانجی خۆیی نەپێكاوە، چونكە تەنها 30% دانیشتوان كران بە فەلە، بەڵام لە ماوەی دەسەڵاتی ئەندە نووسێكاندا بە هاوكاری وپاڵپشتی ڕۆژئاوا زۆرێك لە بتپەرستە گوندنشین و چیا نشینەكان كران بە مەسیحی. لە ئێستادا زیاتر 90% دانیشتوانی دوورگەكە فەلەن. بە مشێوەیە خێزانی مەسیحێكان نەیاننهێشێت ڕۆڵەیەكیان زیاتر لە سێ دەیە لە كۆشی مۆسلماناندا گەورەبێت و پێبگات، بە كۆمەكی ڤاتیكان و زلهێزەكان ئەو ڕۆڵەیەیان گەڕاندەوە باوەشی خێزانی گەورەی مەسیحی و لە چنگ وڵاتێكی گەورەی وەك ئەندەنووسیا دەریانهێنا.\n دولە تیمور الشرقیە - موچوع\n تیمور الشرقیە - المعرفە\nالكنیسە والسیاسە فی "تیمور أرچ الصلبان” – ارشیف اسلام\n تیمور الشرقیە - ویكیبیدیا\nar.wikipedia.org › wiki


(ڕەوانەکراوە لە بمگرە گەر دەتوانی (فیلم)ەوە)\n٥٢ ملیۆن دۆلار\n٣٥٢.١ ملیۆن دۆلار\nبمگرە گەر دەتوانی (بەئینگلیزی: Catch Me If You Can) فیلمی تاوان و ژیاننامەی ئەمریکییە لە دەرهێنانی ستیڤن سپیڵبێرگە وە لە ساڵی ۲۰۰۲ بەرهەم هاتووە. لە پاڵەوانێتی لیۆناردۆ دیکاپریۆ، تۆم هانکس، کریستۆڤەر وۆکین، مارتن شین، ناتالی باییە. چیرۆکی فیلمەکە لە ژیانی کەسایەتی بەناوبانگ فرانک ئاباگنیڵ وەرگیراوە کە توانی ساختەکاری لە چەکی بانکی و بڕوانامەدا بکات وە کاری پێ بکات پێش ئەوەی تەمەنی نۆزدە ساڵی تێپەڕێنێ، کە بووە هۆی ئەوەی نوسینگەی لێکۆڵینەوەی فیدرالی ناچار بکات بکەوێتە دوای بە سەرۆکایەتی کاڕڵ هانراتی. فیلمەکە لەلایەن ڕەخنە گرانەوە ستایش کراوە، وە پاڵێوراو بووە بۆ بردنەوەی خەڵاتی ئۆسکار وە ۲۲ خەڵاتی تر کە ۱۳ بە دەست هێنا.\nفیلمەکە باس لە فڕانک ویڵیام ئابیگنەیلی بچووک دەکات کە لە تەمەنی ١٦ ساڵییەوە بەهۆی لەیەک جیابوونەوەی دایک و باوکی لە ماڵەوە ڕادەکات و بیرۆکەی ئەوەی بۆدێت ببێت بە فڕۆکەوان، بۆیە جل و بەرگی فڕۆکەوانی دەکڕێت و خۆی وەک فڕۆکەوانێک دەناسێنێت و هەڵدەستێت بە دروستکردنی چەکی بانکی ساختە و وەرگرتنی پارە بە بانکەکان. پاش ئەوەی ماوەیەک بەسەر ئەوەشدا تێدەپەڕێ لە جۆرجیا لە نەخۆشخانەیەک هەڵدەستێ بە دروستکردنی بڕوانامەی ساختە و خۆی وەک دکتۆرێک دەناسێنێ و لەو نەخۆشخانەیە دەستبەکار دەبێت. پاش ئەوەی دەیەوێت کچێک مارەبکات، فڕانک ڕاستییەکان بە باوکی کچەکە دەڵێت و باوکیشی چونکە پارێزەرە دەیبات بۆ تاقیکردنەوەی پارێزەری و فڕانکیش سەرکەوتوو دەبێت و دەبێتە پارێزەر. بەڵام شتەکان دەگۆڕێن و لە شەوی ئاهەنگی گواستنەوە بریکار کارڵ کە ماوەیەکی زۆرە بە دوای دەگەڕێ دەیدۆزێتەوە لەبەر ئەمەش فڕانک هەڵدێت و دووبارە دەگەڕێتەوە سەر کاری فڕۆکەوانی. پاشان دەست بە گەشتێک دەکات بۆ چەندین وڵات و لەو ماوەیەش بریکار کارڵ لێکۆڵینەوەی لەسەر دەکات و دوایین جار لە فەڕەنسا لەو لادێیەی کە دایک و باوکی فڕانک یەکترییان تێدا بینیوە دەستگیری دەکات و دەیگەڕێنێتەوە ئەمەریکا. بەهۆی ئەو هەموو کارانەی و تاوانانەی کردوویەتی بۆ ماوەی ١٢ ساڵ زیندانی دەکرێت، بەڵام لەبەر شارەزایی لە چەندین کاردا ئێف بی ئای لە زیندان دەریدەهێنن و دەیکەن بە ڕاوێژکاری ئاسایش.\nلیۆناردۆ دیکاپریۆ لە ڕۆڵی فڕانک ئابیگنەیلی بچووک، ئەو کەسەی کە پێش ئەوەی ببێتە ١٩ چەندین ملیۆن دۆلاری کۆکردەوە لە ڕێگەی چێکی بانکی ساختەوە.\nتۆم هانکس لە ڕۆڵی کاڕل هانراتی، ئەو بریکارە تایبەتیەی ئێف بی ئای کە زۆربەی بەشەکانی فیلمەکە بە دوای فڕانک دەکەوێت و لە کۆتاییەکەش لەگەڵ فڕانک دەبنە هاوڕێ.\nکریستۆڤەر وۆکین لە ڕۆڵی فڕانک ئابیگنەیلی باوک، باوکی فڕانکی بچووکە و سەرباز بووە لە جەنگی جیهانیی دووەم. فڕانکی باوک هەموو شتێکی ژیانی لەدەستدەدات بەهۆی سزادان لە خۆلادان لە باج. دواتریش هاوسەرەکەشی لەدەست دەدات و خۆشی پاش ئەوەی بە دوای شەمەندەفەرێک دەکەوێت لە وێستگەی شەمەندەفەر بەردەبێتەوە و گیان لەدەست دەدات.\nناتالی بایی لە ڕۆڵی پاولا ئابیگنەیل، هاوسەری فڕانکی باوک کە دواتر لێی جیادەبێتەوە و شوو بە هاوڕێی فڕانک جاک باڕنس دەکاتەوە.\nئەیمی ئادەمس لە ڕۆڵی پەرستار برێندا، ئەو کچەی کە فڕانکی بچووک دەکەوێتە داوی خۆشەویستی لەگەڵییەوە و دەیەوێت بیکاتە هاوسەری.\nوەرگیراو لە «https://ckb.wikipedia.org/w/index.php?title=ئەگەر_دەتوانی_بمگرە_(فیلم)&oldid=528623»\nئەم پەڕەیە دواجار لە ١٩:٠١ی ٢ی تەممووزی ٢٠١٧ نوێ کراوەتەوە.


لە سلێمانی بەخشینی پلازما بە توشبووانی كۆرۆنا زۆر كەمیكردووە | تۆڕی هەواڵی سلێمانی\nHome›هەواڵ›کوردستان›لە سلێمانی بەخشینی پلازما بە توشبووانی كۆرۆنا زۆر كەمیكردووە\nهەرچەندە بەرپرسانی كەرتی تەندروستی جەختیان لەوەكردووەتەوە كە بەكارهێنانی پلازمای خوێنی ئەو كەسانەی كۆرۆنایان تێپەڕاندوو بۆ چارەسەری توشبووانی كۆرۆنا سودی زۆریان لێوەرگرتووە و سەرەتا ژمارەیەكی زۆر لە هاوڵاتیان پلازمایان دەبەخشی، بەڵام بە وتەی بەڕێوەبەری بانكی خوێنی سلێمانی لە ئێستادا بەخشینی پلازما زۆر كەمیكردووە و ڕۆژی وەها هەیە هیچ كەسێك نایەت بۆ بەخشینی پلازما.\nكۆچەر ئیبراهیم، بەڕێوەبەری بانكی خوێنی سلێمانی، بە SNNی ڕاگەیاند: لەگەڵ ئەوەی پێش چەند مانگێك ئەو هاوڵاتیانەی كۆرۆنایان تێپەڕاندبوو زۆر بەباشی ئامادە بوون كە پلازمای خوێن ببەخشن بە توشبووانی نوێ و هاوكات سودێكی زۆریشمان لەو پلازمایانە وەردەگرت بۆ چاكبوونەوەی نەخۆشەكان، بەڵام ماوەی چەند هەفتەیەكە بەداخەوە بەخشینی پلازمای خوێن زۆر كەمیكردووە بەجۆرێك ڕۆژانە چوار بۆ پێنج كەس دێن بۆ بەخشینی پلازما و ڕۆژی واش هەیە هیچ كەسێك نایەت لە كاتێكدا رێژەی توشبوون بە كۆرۆنا زۆر زیادیكردووە.\nئاماژەی بەوەشكرد، لە ئێستادا بانكی خوێنی سلێمانی خەریكە هیچ پلازمایەكی تیادا نەمێنێت، بۆیە زۆر گرنگە ئەو هاوڵاتیانەی كە نەخۆشی كرۆنایان تێپەڕاندووە و چەند هەفتەیەك بەسەر چاكبوونەوەیاندا تێپەڕیوە بێنە بانكی خوێنی سلێمانی بۆ بەخشینی پلازما، ئەوەش وەك كارێكی مرۆڤانە و نشتیمانی و بەشداریكردن لە ڕزگاركردنی گیانی كەسێكی خۆیان چونكە دەبینین ڕۆژانە ژمارەی گیان لەدەستدان بە كۆرۆنا ڕوو لە زۆر بوون دەكات.\nبەڕێوەبەری بانكی خوێنی سلێمانی هەموو ئەو دەنگۆیانەشی ڕەتكردەوە كە گوایە ئەو كەسانەی پلازمای خوێن دەبەخشن بەرگری لەشیان لاواز دەبێت ئەمە هیچ بنەمایەكی زانستی نییە، بەڵكوو بە پێچەوانەوە بەخشینی خوێن و پلازما نەك زیانی نییە لەڕووی تەندروستییەوە چەندین سودی گرنگی هەیە بۆ جەستەی بەخشەری پلازما.\nبە گوێرەی دواین ئاماری وەزارەتی تەندروستی، تا ئێستا لە سنوری پارێزگای سلێمانی 21 هەزار و 108 كەس تووشی كۆرۆنا بوون، هاوكات 11 هەزار و 511 كەسیان چاكبوونەتەوە، بەڵام هەزار و 109 كەس پلازمای خوێنیان بەخشیوە.\nوێنه:یانه‌ی سیروانی نوێ خۆی بۆ خولی پله‌یه‌كی عێراق و نایابی كوردستان ئاماده ...


وەرمەز - ویکیپیدیا، ئینسایکڵۆپیدیای ئازاد\n(ڕەوانەکراوە لە ئەھورامەزداەوە)\nبەردەوێنەیەک لە ئەھورامەزدا لە نەخشی ڕۆستەم\nوەرمەز، ورمز، ھورموز یان ئەھورامەزدا (بە ئەوێستایی: 𐬨𐬀𐬰𐬛𐬁 𐬀𐬵𐬎𐬭𐬀) خوای ئایینی زەردەشتییە. ئەھورا بەمانای سەرۆک و مەزدا بەمانای حیکمەتە. لەدیدی زەردەشتییەکان ئەھورامەزدا خوایە و ئەوەی ھەردەم دژی دەوەستێت، ئەھریمەنە. واتە شەیتان کە ئیشی خراپە و شەڕە، ئەھورامەزدا خوای ڕووناکییە و دوژمنی تاریکییە. ھێنەری شەنس و خۆشی و شادییە و ھەموو سیفەتە باشەکانە، بە پێچەوانەی ئەھریمەن کە شەیتانە مایەی تاریکی ودەرد و ناخۆشییە. ئایینی زەردەشتی ئایینێکە داوای کاری چاکە و ڕەوشتی باش و یارمەتی نێوان بونەوەری مرۆڤ دەکات. ئاگر و ڕۆژ ھێمای ئەھورامەزدان، بۆیە لای ئەوان ئاگر زۆر پیرۆزە و ھەمیشە زەردەشتییەکان لەوە ئاگادار دەکرێنەوە کە ئاگر لە پەرستگاکان نەکوژێتەوە. ھەر ئەمەشە کە وای لە ئایینەکانی تر کردوە کە وابزانن زەردەشتییەکان ئاگر پەرستن.\nلە کتێبی سەرەنجام[دەستکاری]\nلە کەڵتووری مێژوویی کورددا بە ئەھورامەزدا وەرمەز وتراوە. یەکێک لە ھۆزە کوردەکانی ناوچەی کرماشان ناوی وەرمەزیارە کە بە واتای پەیرەوی ئەھورامەزدایە. لە کتێبی سەرەنجام لە کەلامی دەورەی بەھلوولدا، بابا نجووم ناو لە وەرمەز دەھێنێت و دەڵێت:\nزروان بیانێ، زروان بیانێ\nنە دەورەی وەرین زروان بیانی\nئەھری و وەرمەز یاران دیانی\nکاڵای خاس یار ئەو دەم شیانێ\n^ "Ahura Mazda". Merriam-webster.com. Retrieved 2016-01-11. Text " Definition of Ahura Mazda by Merriam-Webster " ignored (help)\n^ دەورەی بەھلوول، لە سەرەنجام: سەرجەمی کەلامی یارسان، لێکۆڵێنەوە و نووسینی تەیب تاھێری، ساغکردنی کەلامەکان: مامۆستا سورۆش و کۆمەڵێک لە سەیدەکانی یارسان، ھەولێر: چاپخانەی ئاراس، چاپی یەکەم: ٢٠٠٧؛ پ ١٦.\nوەرگیراو لە «https://ckb.wikipedia.org/w/index.php?title=وەرمەز&oldid=799344»\nئەم پەڕەیە دواجار لە ١٠:٠٢ی ١٩ی حوزەیرانی ٢٠٢١ نوێ کراوەتەوە.


تەندروستی هەولێر؛ هیچ نەخۆشێك بەهۆی نەبوونی ئۆكسجینەوە گیانی لەدەست نەداوە – تۆڕی میدیایی خەڵک\n2020/07/30 - 8:41 PM\nوتەبێژی بەڕێوەبەرایەتی گشتی تەندروستی هەولێر ڕایدەگەیەنێت ، لەنەخۆشخانەكان بە دوو شێواز ئۆكسجین دابین دەكرێت بۆ نەخۆشانی تووشبووی ڤایرۆسی كۆڕۆنا، دەشڵێت،”بەهۆی بەهەڵەنیشاندانی بابەتەكە لەلایەن هەندێك لە میدیاكانەوە خانەوادەی ئەم تووشبوانە كەوتوونەتە ترس و دڵەڕاوكێ هەوڵیانداوە ئۆكسجین دابین بكەن بۆ تووشبوان”.\nد. بژار موسی ، وتەبێژی بەڕێوەبەرایەتی گشتی تەندروستی هەولێر لە ڕوونكردنەوەیەكدا، كە وێنەیەكی دەست (خەڵك) كەوتووە ڕایگەیاندووە، ڕاستە بۆ ماوەیەكی كاتی ئۆكسیجینی شل دواكەوتووە لە گەیشتنی بەڵام لەهەمان كات لە ڕێگای دووەم كە ئۆكسجینی بوتڵە بۆ تەواوی ئەوانەی پێویستیان بە ئۆكسجین بووە دابین كراوە لەناو نەخۆشخانە و لەهەمان كات تیمەكان خەریكی چارەسەركردنی دواكەوتنی ئۆكسجینی شلبوون توانرا بەماوەیەكی كاتی كەم كێشەكە چارەسەربكرێت.\nدەشڵێت،”بەهۆی بەهەڵە نیشاندانی بابەتەكە لەلایەن هەندێك لە میدیاكانەوە خانەوادەی ئەم تووشبوانە كەوتوونەتە ترس و دڵەڕاوكێ هەوڵیانداوە ئۆكسجین دابین بكەن بۆ تووشبووان”.\nوتەبێژی بەڕێوەبەرایەتی گشتی تەندروستی هەولێر ڕەتی دەكاتەوە كە هیچ نەخۆشێك بەهۆی نەبوونی ئۆكسجین گیانی سپارد بێت ، ڕاشیگەیاندووە، نەخۆشخانەی ڕزگاری زۆربەی ئەو حاڵەتانەی لێخەوێندراوە كەوا باری تەندروستیان باش نییە و دۆخی تەندروستیان جێگیر نییە و بەردەوام پێویستیان بە چارەسەری وردی پزیشكی یە.\nڕوونكردنەوەیەك بۆ ڕای گشتی سەبارەت بە دۆخی ڤایرۆسی كۆڕۆنا و نەخۆشخانەی ڕزگاری:\nسەبارەت بەدۆخی نەخۆشخانەی ڕزگاری بۆ هەموو لایەك ڕووندەكەینەوە كەوا بە دوو شێواز ئۆكسجین دابین دەكرێت بۆ نەخۆشانی تووشبووی ڤایرۆسی كۆڕۆنا لە نەخۆشخانەكان و بەنەخۆشخانەی ڕزگاریشەوە: یەكەمیان لە ڕێگای ئۆكسجینی مەركەزی نەخۆشخانە و ڕێگای دووەم بە شێوازی بوتڵ ( قنینە)، ڕاستە بۆماوەیەكی كاتی كاتی ئۆكسیجینی شل دواكەوتووە لە گەیشتنی بەڵام لەهەمان كات لە ڕێگای دووەم كە ئۆكسجینی بوتڵە بۆ تەواوی ئەوانەی پێویستیان بە ئۆكسجین بووە دابین كراوە لەناو نەخۆشخانە و لەهەمان كات تیمەكان خەریكی چارەسەركردنی دواكەوتنی ئۆكسجینی شل بوون توانرا بەماوەیەكی كاتی كەم كێشەكە چارەسەربكرێت، بەڵام بەهۆی بەهەڵەنیشاندانی بابەتەكە لەلایەن هەندێك لە میدیاكانەوە خانەوادەی ئەم تووشبوانە كەوتوونەتە ترس و دڵەڕاوكێ هەوڵیانداوە ئۆكسجین دابین بكەن بۆ تووشبوان، و ڕەتیدەكەینەوە هیچ نەخۆشێك بەهۆی نەبوونی ئۆكسجین گیانی سپاردبێت، بۆ زانیاری هەموولایەك نەخۆشخانەی ڕزگاری زۆربەی ئەو حاڵەتانەی لێخەوێندراوە كەوا باری تەندروستیان باش نییە و دۆخی تەندروستیان جێگیر نییە و بەردەوام پێویستیان بە چارەسەری وردی پزیشكی یە، بەداخەوە دەبین ڕۆژانە ڕێژەیەك بەهۆی قورسی باری نەخۆشیەكەیان گیان دەسپێرن كە ئێمە پرسە و سەرەخۆشی خۆمان بۆ خانەوادەی خوالێخۆشبوان دەنێرین و هیوای چاكبوونەوە بۆ تووشبوان دەخوازین.\nزۆر سوپاسی ماندووبوونی تەواوی پزیشكان و كارمەندانی تەندروستی دەكەین كە پارێزگاری لە تەندروستی هاوڵاتیان دەكەن، لە هەوڵەكان بەردەوام دەبین لەپێناو پاراستن و سەلامەتی هاوڵاتیان.\nداوا لەهاوڵاتیان دەكەین بە هۆشیاریەكی زیاترەوە مامەڵە لەگەڵ ئەم دۆخە مەترسیدارە بكەن، مەترسی ئەم ڤایرۆسە جدیە، بە پەیڕەوكردنی ڕێنماییە خۆپارێزیەكان خۆتان و خانەوادەكەتان و سەرجەم هاوڵاتیان دەپارێزن، و دەبنە هاوكار و پاڵپشتی تیمە تەندروستیەكان و دەزگا و پێداویستیە پزیشكیەكان.\nوەڵامی بەغدا دەداتەوە\nبەڕێوەبەری گشتی گومرگی هەرێم: هەموو مەرزە سنورییەكانمان فەرمین\nتەندروستی هەولێر ؛ لەبارەی چۆنیەتی دەوامكردنەوە گشتاندنێكی بڵاوكردەوە


گروپی GSMagic کاتی کۆتایی بڵاو کردنەوەی جەیلبرەیکیان ڕاگەیاند بۆ وەشانی iOS 9 – کەی ئای تی ئێن\nئای ئۆ ئێس 3, حوزه‌یران 2016\nگروپی GSMagic کاتی کۆتایی بڵاو کردنەوەی جەیلبرەیکیان ڕاگەیاند بۆ وەشانی iOS 9\nگروپی GSmagic لە پێگەی تایبەتی خۆیان لەسەر تۆڕی ئەنتەرنێت کات و ڕێکەوتی بڵاو کردنەوەی جەیلبرەیکی ڕێک و پێکیان بۆ وەشانی iOS 9 ڕاگەیاند، وە ئەم جەیلبرەیکە پشتگیری لە تەواوی وەشانەکانی *.9.3 بەرەو سەروو دەکات.\nکروپی ناوبرا ڕایانگەیاندووە کە لە ئێستادا دەتوانن ئەو ئامرازە بڵاو بکەنەوە کە هەمووان چاوەڕوانن بۆی، وە کاتی بڵاو کردنەوەکەشی ڕۆژی هەینی کە دەکاتە ٢٠١٦/٦/١٠ـە.\nئەمەش پەیامی ئەم گرووپەیە کە لە ماڵپەڕەکەیان بڵاویان کردۆتەوە:


بەوێنە..هاتووچۆ شۆفێران لە مەترسییەك ئاگادار دەكاتەوە – تۆڕی میدیایی خەڵک\n2019/08/18 - 3:42 PM\nبەڕێوەبەرایەتی هاتووچۆی گەرمیان هۆشداری دەداتە شۆفێران لە بەكارهێنانی كەبسولی ئاگركوژێنەوە.\nبەڕێوەبەرایەتی هاتووچۆی گەرمیان لە ڕاگەیەندراوێكدا ئاماژە بۆ ئەوە دەكات، بەهۆی بەسەرچوونی ماوەكەیانەوە، ئەمڕۆ دەستیان بەسەردەیان كەبسولی ئاگركوژێنەوەدا گرتووە.\nهاتووچۆی گەرمیان داوا لە شۆفێران دەكات پابەندی ڕێنماییەكانی هاتووچۆ بن و ئاگاداری ماوەی بەسەرچوونی كەبسولی ئاگركوژێنەوەی ئۆتۆمبیلەكانیان بن، بۆ ئەوەی لە كاتی ڕوودانی ئاگركەوتنەوە بەردەست بێت و لە كاتی پێویست و بەشێوەیەكی سوودبەخش بەكاربهێنرێت.\nبەڕێوەبەرایەتی هاتووچۆی گەرمیانهەرێمی كوردستان\nبەوێنە؛ مەلا هەڵۆ و مەلا فاتیح شارستێنی ئاشتبوونەوە


سەرۆکی یەدەگی فیدڕاڵی ئەمەریکا جیرۆم پاوڵ\nسەرۆکی یەدەگی فیدڕاڵی ئەمەریکا جیرۆم پاوڵ ڕایگەیاند هەست بە نیگەرانی ڕوودانی هێرشێکی ئەلیکترۆنی بەرفراوان دەکات، زیاتر لە نیگەرانییەکانی سەبارەت بە ڕوودانی قەیرانێکی دارایی جیهانی هاوشێوەی ئەوەی لە ساڵی 2008 دا ڕوویدا.\nپاوڵ لە پڕۆگرامی 60 خولەکی کەناڵی سی بی ئێسی هەواڵیی ئەمەریکیدا وتی ئاستی مەترسییەکانی ڕوودانی قەیرانێکی هاوشێوەی قەیرانەکەی ساڵی 2008 دا و پێویستیی حکومەتەکان بۆ ڕزگارکردنی بانکەکان " زۆر نزمن."\nوتی " جیهان دەگۆڕێت، جیهان گەشە دەکات، هەروەها مەترسییەکانیش، من دەڵێم ئەو مەترسییەی چاودێری دەکەین زیاتر مەترسی ئەلیکترۆنییە." ئاماژەشی بەوەدا زۆرێک لە حکومەت و کۆمپانیا تایبەتە گەورەکان هەمان نیگەرانییان هەیە.\nپاوڵ ئاماژەشی بەوەدا یەدەگی فیدڕاڵی تاوتوێی کۆمەڵێک سیناریۆی جیاواز دەکات.\nیەدەگی فیدڕاڵی تاوتوێی ئەگەری وەستانی بەشێکی بچووک یاخود تەنانەت بەشێکی گەورەی سیستمی دارایی دەکات، پاوڵ وتی " بۆیە زۆرینەی کات و وزە و پارەکانمان بۆ پاراستنی خۆمان لەوە خستۆتەگەڕ." وتیشی " ڕۆژانە هێرشە ئەلیکترۆنییەکان دامەرزاوە گەورەکان دەکەنە ئامانج."


مافه‌کانی ئینگلیز وه‌کو ساچمه بڵاو بوونه‌وه\nبابەتی نوێ » تیۆریی\nWednesday, 02.25.2009, 12:00\nده‌یانه‌وێت کار و فه‌رمانێکی پۆلیسییم پێ بسپێرن\nمن چۆن بۆ ماڵی دنیا شتی وا ناشرین ده‌که‌م!\nئه‌م وتاره ده‌رباره‌ی چاوپێکه‌وتنێکی د.که‌مال مه‌زهه‌ر نوسراوه که گۆڤاری لڤین له ژماره‌ی (80)دا له‌گه‌ڵی ساز کردووه\nکاک که‌مال مه‌زهه‌ر ده‌ڵێت له‌و به‌ڵگه‌نامانه‌دا که باسی کۆنگره‌ی ئاشتیی له پاریس و په‌یمانی سیڤه‌ر ده‌که‌ن هه‌ست ده‌که‌یت به ئاشکرا دیاره ئینگلیزه‌کان به دڵ ویستویانه یاریده‌ده‌ری کورد بن بۆ ئه‌وه‌ی وه‌کو ده‌وڵه‌تانی تر، ده‌وڵه‌تی کوردییش دابمه‌زرێت. به‌ڵام هه‌ر کاک که‌مال خۆی دوا به دوای ئه‌وه ده‌ڵێت: "زلهێزه‌کانی وه‌ک روسیا، ئینگلیز و ئه‌مریکا ئه‌وانیش به‌رژه‌وه‌ندیی خۆیان هه‌یه، خۆ نابێت تۆ بڵێیت ئه‌مریکا من بکه به ده‌وڵه‌ت، ئه‌ویش له سۆنگه‌ی به‌رژه‌وه‌ندییه‌کانی خۆیه‌وه بۆ مه‌سه‌له‌که ده‌ڕوانێت، نه‌ک له‌سه‌ر داوای کورد."\nله بواری زانستییدا تێکست که ناکۆکیی تێکه‌وت سکوت ده‌کات، ئیتر زیاده‌یه قسه‌ی له‌سه‌ر بکرێت، به‌ڵام له‌ناو کورددا ئه‌م جۆره پره‌نسیپانه ره‌چاو ناکرێن بۆیه ده‌بێت ئه‌و هه‌ڵه‌یه بکه‌م که ئه‌م خاڵانه‌ش له‌سه‌ر قسه‌کانی کاک که‌مال بخه‌مه روو:\nیه‌که‌م، کاک که‌مال به دڵ ئینگلیز ده‌خوێنێته‌وه، ئه‌گینا ئه‌وان وه‌کو خۆی ده‌ڵێت کاریان بۆ به‌رژه‌وه‌ندیی خۆیان کردووه نه‌ک بۆ ئه‌وه‌ی ده‌وڵه‌ت پێک بهێنن بۆ گه‌لان. به‌ریتانیا زلهێزێک بوو که پێیان ده‌وت کۆلۆنیالیست. کۆلۆنیالیستیش شه‌رحی ناوێت لای هه‌موو گه‌لانی جیهان، کورد نه‌بێت، ناوی خۆی به خۆیه‌وه‌یه‌تی، گاندی رزگارکردنی هندستان له داگیرکردنی به‌ریتانیا کردی به گاندی.\nدووه‌م، نوسراو و تێکست ده‌توانن ببن به که‌ره‌سه‌ی مێژوویی به‌ڵام کاتێک ده‌بن به به‌ڵگه که باسی راستییه‌ک بکه‌ن. ئه‌گه‌ر به نوسین بێت سه‌ددامیش دیموکرات بوو.\nسێیه‌م، به‌ریتانیا و فه‌ره‌نسا که هاتنه ناوچه‌که رۆژی 08/11/1918 به‌یانیان ده‌رکرد که ئه‌وان بۆ رزگارکردنی گه‌لانی ژێر ده‌سته‌ڵاتی عوسمانیی هاتوون، خۆیان له‌و بڕوایه‌دا نه‌بوون که ئه‌و درۆیانه ئه‌وه‌نده به‌کاربن. مه‌لیک مه‌حمود که به دیل گیرا ئه‌و گفتانه‌ی دایه‌وه به چاویاندا. شێخ قادری حه‌فید جوانترین پێناسه‌ی ئه‌و مافانه‌ی کردووه که کاک که‌مال دوباره بۆمانی ده‌خاته‌وه پاکه‌ت. شێخ قادر ده‌ڵێت: "مافه‌کانی ئینگلیز وه‌کو ساچمه بڵاو بوونه‌وه." رۆژنامه‌نوسی سویدییش "بیتته هامه‌رگرێن" ده‌ڵێت: "به‌ریتانیا ته‌نها چه‌کی مه‌عده‌نیی به‌کار نه‌هێنا (1)."\nچواره‌م، بۆ کۆبوونه‌وه‌ی ئاشتی له پاریس شێخ مه‌حمود دوو نوێنه‌ری نارد بۆ پاریس، ره‌شید زه‌کی کابان و سه‌ید ئه‌حمه‌دی مه‌ره‌خه‌س. له سوریا و لوبنان به فیتی ئینگلیزه‌کان رێگایان لێگیرا، فه‌ره‌نسییه‌کان گرتیانن، هێنرانه‌وه بۆ موسڵ و حوکمدران (5/36). رۆژی 23/07/1919 جۆرج پێکۆت بۆ وه‌زیری کاروباری ده‌ره‌وه‌ی فه‌ره‌نسیی ده‌نوسێت که :"فه‌رمانی توند له سه‌رکرده‌ی گشتییه‌وه له باره‌ی ئه‌م دوو که‌سه‌وه هاتووه که هه‌موو توانایه‌ک بوه‌ستێنرێت بۆ چوونی ئه‌م دوو که‌سه بۆ پاریس و ئه‌وه پیشان بدرێت که هاوپه‌یمانه‌کانمان پابه‌ندی ئه‌وه‌ن که ده‌نگی خه‌ڵکی کوردستان نه‌گاته ئه‌وروپا." هه‌روه‌ها له باره‌ی ئه‌وه‌وه که وه‌فدی ئه‌مه‌ریکیی له بێروت ره‌شید زه‌کی کابانی دیووه ده‌نوسێت که ئه‌و ره‌فتاره ناته‌واوه‌و کۆتایی نامه‌که‌ی به‌مه ده‌هێنێت: "وادیاره که له‌وێش رای گشتیی ته‌واو لایه‌نگری داگیرکه‌ره‌کان نییه (2/23)." به‌ڵام له ناو ژماره‌یه‌ک روناکبیرانی کورددا تا ئێستاش را لایه‌نگری داگیرکه‌ره.\nبه گوێره‌ی کاک که‌مال ئینگلیزه‌کان له چوارچێوه‌ی ده‌وڵه‌تدا بووبێت یان فیدراڵی به دڵ ویستویانه هه‌موو مافه نه‌ته‌وایه‌تییه‌کانی کورد نه‌ک له کوردستانی عێراقدا به‌ڵکو له ئێران و تورکیاشدا بپارێزن. که‌چی له لایه‌کی تره‌وه ده‌ڵێت: "ئینگلیزه‌کان له مه‌لیک فه‌یسه‌ڵ پاڕاونه‌ته‌وه که له‌گه‌ڵ کورد توندڕه‌و نه‌بێت." هه‌روه‌ها ده‌ڵێت: "عه‌ره‌به شۆڤینییه‌کان زۆر توندڕه‌و بوون و ئاماده نه‌بوون دان به هیچ مافێکی نه‌ته‌وه‌یی گه‌لی کورددا بنێن." ئه‌مانه له وڵاتێکدا که ئه‌م مه‌لیک فه‌یسه‌ڵه دارده‌ستی ئینگللیزه‌کان بوو، وڵاته‌که‌ش هه‌ر خۆیان به زه‌بر دایان مه‌زراند. ئینگلیزه‌کان ته‌نانه‌ت له کێشه‌ی گۆڕین و دانانی فه‌رمانبه‌راندا له‌و روانگه‌یه‌وه بیریان کردۆته‌وه که له شاره‌کانی کوردستاندا فه‌رمانبه‌ران کوردیزان بن نه‌ک مه‌رج بێت کوردبن. ئه‌مه‌ش له‌به‌ر هۆی به‌ڕێوه‌بردن که فه‌رمانبه‌ر و خه‌ڵک له یه‌ک بگه‌ن. ئینگلیزه‌کان جگه له‌وه‌ی که دڵڕه‌قانه هه‌موو چه‌کێکیان دژی شێخ مه‌حمود به‌کارهێنا، دوای ئه‌وه‌ش که‌وتنه گیانی بارزانییه‌کان. بۆ نموونه هێرشی هێزی ئاسمانیی ساڵی 1932 ژماره‌ی 1365 ماڵی له ناوچه‌ی بارزاندا وێران کرد (3/114) بناغه‌ی مرۆڤ سه‌ربڕینیش له عێراقدا ئه‌وان دایان هێنا. که خه‌لیل خۆشه‌ویی شه‌هید کرا، حکومه‌ت خه‌ڵکی شیروان و گوندی کلکه‌مووی به ژن و منداڵه‌وه کۆکرده‌وه‌و سه‌ری بڕاوی خه‌لیل و دووانی تریان له سێ قه‌ڵه‌مه‌دار چه‌قاند بۆ ئه‌وه‌ی خه‌ڵکی پێ چاوترسێن ببن (3/190).\nشه‌ڕی شوعه‌یبه و تورک\nکاک که‌مال له وه‌ڵامی ئه‌وه‌دا که ئایا ئینگلیزه‌کان ئه‌گه‌ر ئه‌وه‌نده دڵیان به کورد سوتاوه بۆچی پشتگیریی شێخ مه‌حمودیان نه‌کردووه، ده‌ڵێت که: "شێخ مه‌حمود له شه‌ڕی شوعه‌یبه‌وه دژی ئینگلیز چه‌کی هه‌ڵگرت و دوایی په‌یوه‌ندیی له‌گه‌ڵ ئۆزده‌میری پیاوی مسته‌فا ئه‌تاتورکدا دروست کرد، ئیتر چۆن تۆ ده‌ته‌وێت به‌ریتانیه‌کان دژت نه‌بن؟"\nیه‌که‌م، شه‌ڕی شوعه‌یبه شه‌ڕی عوسمانیی بوو دژی به‌ریتانیای داگیرکه‌ر، نه‌ک شه‌ڕی شێخ مه‌حمود دژی به‌ریتانیا.\nدووه‌م، به‌شداربوونی شێخ له شه‌ڕی شوعه‌یبه‌دا هیچ کاریگه‌رییه‌کی دواتر نه‌بووه بۆ سه‌ر په‌یوه‌ندیی شێخ و ئینگلیزه‌کان. سیاسه‌ت دڵداریی نییه به‌پێی تۆران و دڵپیسیی بڕوات به‌ڕێووه. جێگای گومانه ئینگلیزه‌کان خۆیان قسه‌یه‌کی له‌و جۆره‌یان کردبێت که له‌به‌ر ئه‌وه ده‌وڵه‌تیان به سه‌رۆکایه‌تیی شێخ دروست نه‌کرد بۆ کورد چونکه له شه‌ڕی شوعه‌یبه‌دا شێخ دژی ئینگلیز بووه‌و دوای هێنانه‌وه‌شی له هندستان له‌گه‌ڵ تورکدا په‌یوه‌ندیی کردووه.\nسێیه‌م، شێخ به ماوه‌ی نزیکه‌ی سێ ساڵ دوای شه‌ڕی شوعه‌یبه له‌گه‌ڵ به‌ریتانییه‌کان رێککه‌وت و یه‌که‌م حکومه‌تی کوردستان له رۆژی (17/11/1918)دا پێک هات. مێجه‌ڕ نۆئێل هات بۆ سلێمانی و پێشوازییه‌کی گه‌وره‌ی له لایه‌ن خه‌ڵک و شێخه‌وه لێ کرا. دوای ناردنی شێخ به به‌ندیی له لایه‌ن ئینگلیزه‌وه بۆ هندستان، جارێکی تر ئینگلیزه‌کان ساڵی 1922 شێخیان هێنایه‌وه بۆ کوردستان. ئه‌مانه‌ش ئه‌وه پیشان ده‌ده‌ن که ئه‌وه کاک که‌مال خۆیه‌تی به‌و جۆره بیر ده‌کاته‌وه بۆ ئینگلیزه‌کان نه‌ک ئینگلیزه‌کان.\nچواره‌م، کورد پێش هێنانه‌وه‌ی شێخ په‌یوه‌ندییان له‌گه‌ڵ تورکه‌کان له به‌رامبه‌ر به زوڵمی ئینگلیزه‌کاندا دامه‌زراند بوو. ئینگلیزه‌کان شێخیان بۆئه‌وه هێنایه‌وه که به‌کاری بهێنن بۆ ده‌رکردنی تورکه‌کان. له راپۆرتێکی فه‌ره‌نسییدا که له 05/09/1922 گه‌یشتووه، نوسراوه: "له ژێر گوشاری تورکیی/کوردییدا رانیه و ده‌ربه‌ند له لایه‌ن ئینگلیزه‌کانه‌وه چۆڵکراوه و به‌ره‌و کۆیسه‌نجاق پێچاویانه‌ته‌وه، به‌ڵام فڕۆکه‌کان تا ره‌واندز بۆمباران ده‌که‌ن. له به‌رامبه‌ر ئه‌م ره‌وشه‌دا کۆمیسێری باڵا به په‌له شێخ مه‌حمودی له کوێته‌وه هێناوه‌ته‌وه له هه‌وڵێکدا بۆئه‌وه‌ی بیکه‌نه ده‌ستکه‌لای خۆیان له کوردستان (3/48). شێخ له‌م باره‌یه‌وه ده‌ڵێت:\n"ئینگلیزه‌کان و فه‌یسه‌ڵ منیان بۆ ئه‌وه هێناوه‌ته‌وه که تورکه‌کانیان بۆ ده‌ربکه‌م به‌بێ ئه‌وه‌ی له هیچ گفتوگۆکردنێکدا ده‌رباره‌ی دوارۆژی کوردستان هیچ به‌ڵێنێک بده‌ن." هه‌روه‌ها شێخ ده‌ڵێت: "ده‌یانه‌وێت کار و فه‌رمانێکی پۆلیسییم پێ بسپێرن، خه‌ڵک له خۆم کۆبکه‌مه‌وه‌و بچم تورکه‌کانیان له ره‌واندز بۆ ده‌ربکه‌م. من هه‌موو ژیان و سه‌روماڵ و که‌سوکارو هاوڕێ و دۆستم هه‌مووی له پێناوی کورددا داناوه، ئێستا من چۆن ئه‌و کاره پۆلیسییه ناشرینه ده‌که‌م؟ ئینگلیزه‌کان به‌ڵێنیان داومێ که هه‌رچی ئه‌و موڵک و ماڵه‌م که ده‌ستیان به‌سه‌ردا گرتبوو هه‌موویم بده‌نه‌وه‌و یارمه‌تیی ماڵییشم بده‌ن، به‌ڵام من چۆن بۆ ماڵی دنیا شتی وا ناشرین ده‌که‌م؟ (4/283)"\nکاک که‌مال ده‌ڵێت شێخ له‌تیف زۆر زۆر گه‌وره‌یه، به‌ڵام ئه‌وه بوو که خوله پیزه‌ی دروست کرد، له رێگه‌ی ئه‌وه‌وه باقی به‌گی دادوه‌ر کوژراو دواتر شێخ له‌تیف گیرا.\nیه‌که‌م، خوله‌پیزه کورسی نه‌بوو شێخ له‌تیف دروستی بکات. خوله روونه که حه‌مه‌ومین بانیشاریی پۆلیس چووه سه‌ری به زۆر له‌گه‌ڵ خۆی کێشی بکات. خوله که زۆری بۆ هات ته‌قه‌ی له حه‌مه‌ومین کرد و کوشتی. له‌مه‌وه خوله له حکومه‌ت قاچاخ بوو. باقی به‌گ به رێکه‌وت که‌وتبووه که‌مینی خوله‌وه. باقی به‌گ هیچ ناکۆکییه‌کی له‌گه‌ڵ شێخ له‌تیف نه‌بووه. شێخ له‌تیف له‌سه‌ر کوشتنی باقی به‌گ نه‌گیرا. شێخ له‌تیف به بیانووی شه‌ڕی نێوان شێخان و ئاغاوه حوکم درا. عومه‌ر عه‌لی به شێخ له‌تیفی وتبوو: "به‌س بڵێ شیوعی نیم حوکمت ناده‌م." کاک که‌مال خۆشی نیشانه‌یه‌کی ئه‌م راستییه ده‌رده‌خات که ده‌ڵێت دوای شۆڕشی (14)ی گه‌لاوێژ شێخ له‌تیف ئازاد کراو یه‌کێک بوو له‌و که‌سانه‌ی که له‌گه‌ڵ وه‌فدی عێراقییدا ناردیان بۆ چیک.\n10هه‌زار ئه‌نفال و کیمیاویی\nکاک که‌مال ده‌رباره‌ی کوشتنی باقی به‌گ ده‌ڵێت: "ئه‌وه‌ی شێخ له‌تیف گه‌لێک گه‌وره‌تر بوو له‌و ده هه‌زار که‌سه‌ی کورد که ئه‌نفال و کیمیاباران کران."\nیه‌که‌م، ئه‌نفاله‌کان عه‌لی حه‌سه‌ن مه‌جید وتبووی بۆچی وا گه‌وره‌تان کردووه هه‌مووی سه‌د هه‌زار که‌س بوون. کاک که‌مال مه‌زهه‌ر کردوونی به ده هه‌زار. ئه‌گه‌ر له راستییدا ده هه‌زار که‌س بووبێتن، منیش له‌به‌ر هۆی زانستیی که نابێت شتی ناڕاست بووترێت، له‌گه‌ڵ کاک که‌مالم. به‌ڵام نه سه‌رجه‌می بیروڕاکانی کاک که‌مال پێشتر و ئێستا، نه لێکۆڵینه‌وه‌یه‌کی ورد هه‌یه ئه‌و ژماره‌یه بسه‌لمێنێت.\nدووه‌م، ئه‌نفاله‌کان ده هه‌زاریش بووبێتن، (9999)یان زیاتره له حاکم باقی، له پلانێکدا بۆ ئه‌نفال که ژن و منداڵ و پیر کۆ کرابنه‌وه، گوێزرابێتنه‌وه‌و ئینجا به کۆمه‌ڵ کوژرابن و زینده به‌چاڵ کرابێتن، له هه‌ڵه‌بجه‌دا که هه‌وڵی فه‌وتاندنی هه‌موو رۆحێک درابێت، کاک که‌مال چۆن له ئه‌نفال و هه‌ڵه‌بجه ده‌ڕوانێت وا کوشتنی حاکمێک له لایه‌ن یاخییه‌کی وه‌کو خوله پیزه‌وه زۆر گه‌وره‌تر بووه له‌و کاره‌ساتانه؟\nکه‌مال سه‌ید قادر\nکاک که‌مال ده‌رباره‌ی دۆکۆمێنت و د.که‌مال سه‌ید قادر ده‌ڵێت: "ئه‌و شتانه‌ی که بڵاوی کردوونه‌ته‌وه له باره‌ی شێخ له‌تیفه‌وه‌یه."\nیه‌که‌م، ئه‌و ژماره دۆکۆمێنته‌ی که د.که‌مال سه‌ید قادر بڵاوی کردنه‌وه، ئه‌وه‌نده‌ی من ئاگاداربم، له یه‌کێکیاندا ناوی شێخ له‌تیف هاتووه، ئه‌گینا ده‌رباره‌ی شێخ له‌تیف نین. د.سه‌ید قادر که له‌گه‌ڵ پارتییدا ناکۆکیی توندی هه‌یه دۆکۆمێنته‌کانی له هێرشکردنه سه‌ر بارزانیدا به‌کارهێناوه. دۆکۆمێنت ئه‌گه‌ر به شێوه‌یه‌کی زانستیی کاری له‌گه‌ڵ نه‌کرێت وه‌رناگیرێت. چۆنێتی به‌کارهێنانی دۆکۆمێنته‌کان له لایه‌ن کاک که‌مال سه‌ید قادره‌وه لای کاک که‌مال مه‌زهه‌ر له پله‌ی یه‌که‌مدا خواردوویه‌تی، بۆیه له پله‌ی دووه‌مدا قسه‌یان له‌سه‌ر ده‌کات و ده‌ڵێت: "د.که‌مال سه‌ید قادر ده‌یه‌وێت پیشانی بدات که ئه‌و له بارزانی بایاخی زیاتره، که وانییه،" ئه‌مه فه‌نتاسی کاک که‌مال مه‌زهه‌ر خۆیه‌تی که که‌مال سه‌ید قادر ئه‌وه‌ی ویستبێت. کاک که‌مال له فه‌نتاسییه‌که‌یدا قوڵتر ده‌بێته‌وه‌و ده‌ڵێت: "ئه‌گه‌ر ئێستا شێخ له‌تیف زیندوو ببێته‌وه له خۆی بپرسێت، ئه‌وه قبوڵ ناکات." قسه له‌سه‌ر شتێک ده‌کرێت که بوونی هه‌بێت. بیرکردنه‌وه‌که‌ی کاک که‌مال هه‌ر له بنه‌ڕه‌تدا هه‌ڵه‌یه.\nکاک که‌مال ده‌ڵێت: "ئه‌گه‌ر به‌ده‌ست من بێت ئاڵای کوردستان ده‌گۆڕم." مرۆڤ له که‌سێکی وه‌کو کاک که‌مال چاوه‌ڕێ ده‌کات که هۆی گۆڕینی ئاڵای کورستان ئه‌و فاکته‌ره مێژووییانه بن که که‌سێکی ئاسایی په‌ی پێ نابات، که‌چی له‌به‌رئه‌وه ده‌یگۆڕێت چونکه لای وایه: ئاڵا ده‌بێت زۆر ساکار بێت و منداڵێک چۆن ده‌توانێت ئه‌و هه‌موو پێچاوپێچه‌ی له‌و هه‌تاوه‌دایه دروست بکات؟\nپێوه‌ر بۆ تێگه‌شتن\nیۆنانییه‌کان زیاد له دوو هه‌زار ساڵ وتوویانه: "ئه‌وه‌ی من ده‌یڵێم راسته به گوێره‌ی خۆم، ئه‌وه‌ی تۆش ده‌یڵێیت راسته به‌گوێره‌ی خۆت." قسه‌کانی کاک که‌مال مه‌زهه‌ر به‌ندن به‌وه‌وه له چ روانگه‌یه‌که‌وه ده‌ڕوانێت. بۆ ده‌ست نیشانکردنی ئه‌و روانگه‌یه له‌م باسکردنانه‌ی خواره‌وه ورد ده‌بینه‌وه:\nکاک که‌مال باسی مه‌لای گه‌وره‌ی کۆیه ده‌کات که پیاوێکی خوێنده‌وار و دنیادیده بووه، ئه‌ندامی مه‌جلیسی ته‌ئسیسی بووه له دامه‌زراندنی ده‌وڵه‌ته‌که‌دا، قسه‌ی دروستی کردووه، ئه‌و زانیوویه‌تی که ئێمه ده‌ره‌قه‌تی ئینگلیز نایه‌ین بۆیه رێبازی تری گرتۆته به‌ر نه‌ک چه‌ک. هه‌روه‌ها ده‌ڵێت: "مه‌لای گه‌وره به‌و قسه رێکوپێکانه‌ی که له مه‌جلیسی ته‌ئسیسییدا کردوونی، کارێکی ئه‌وتۆی کردووه که مه‌لیک فه‌یسه‌ڵ گوێی لێبگرێت و پێیبڵێت من حه‌ز ده‌که‌م ببم به قوتابی تۆ و له تۆوه عه‌ره‌بی فێربم."\nله باسی مه‌لا ئه‌فه‌ندی هه‌ولێریشدا ده‌ڵێت: "ئه‌ویش که‌م نییه‌و ئیشی کردووه. ئایا ئه‌مه که‌مه له ساڵی (1941)دا که راپه‌ڕینه‌که‌ی ره‌شید عالی گه‌یلانی ده‌بێت، به‌که‌سدا راناپه‌رموون که مه‌لیک فه‌یسه‌ڵ و دایکی بنێرن بۆ ماڵی بۆ ئه‌وه‌ی که بیپارێزن مه‌لا ئه‌فه‌ندی نه‌بێت. ئه‌ی ئه‌و هه‌موو گه‌وره پیاوه له به‌سره‌و شوێنه‌کانی تری عێراق که بڕوایان به که‌س نه‌بێت، ئه‌ڵبه‌ت ئه‌وه کاری ئینگلیزه‌کان بوو که فه‌یسه‌ڵی دووه‌م و دایکی بنێرن بۆ ئه‌وێ تا شۆڕشه‌که داده‌مرکێته‌وه، ئاخر ئه‌مانه گاڵته نین."\nئێمه ده‌بێت تێگه‌شتنمان هه‌بێت بۆ کاک که‌مال که به‌م پێوه‌ره هه‌ر به‌و شێوه‌یه مرۆڤ له شته‌کان تێده‌گات. به‌ڵام کاک که‌مال ده‌بوو بزانێت که به‌کارهێنانی هه‌مان پێوه‌ر بۆ تێگه‌شتن له شێخ هه‌ڵه‌یه. سه‌رئاوکه‌وتنی دارێک له نوقومبوونی به‌ردێک چاوه‌ڕێ ناکرێت.\nمه‌لیک مه‌حمود هه‌ر چه‌کی به‌کار نه‌هێناوه، جیاوازییه‌که له‌مه‌دا نییه. مه‌لیک مه‌حمودیش که‌وته ناو عه‌ره‌به‌وه، به‌ڵام ئه‌م به یه‌خسیریی نه‌ک به ئه‌ندامی مه‌جلیسی ته‌ئسیسی، له کۆنگره‌یه‌کی ناسیۆنالیسته عێراقییه‌کانیشدا له مانگی (12)ی ساڵی (1933)دا، له وه‌ڵامی یه‌کێک له وتاربێژه‌کاندا که وتوویه‌تی پێغه‌مبه‌ر عه‌ره‌به، ده‌ڵێت: "ئه‌گه‌ر به‌م شێوه‌یه بێت ئه‌وا من موسوڵمان نیم (3/103)."\nشێخ هه‌رگیز جێگای متمانه‌ی داگیرکه‌ری نیشتیمان نه‌بووه، تورک بووبێت یان ئینگلیز. که‌سێک به رۆح و ئه‌قڵ ئازادیی هه‌ڵبژاردبێت، نه‌زانییه ره‌خنه‌ی ئه‌وه‌ی لێ بگیرێت بۆ دارده‌ستی داگیرکه‌ره‌که‌ی نه‌بووه. بۆ ئه‌وه‌ی له شێخی نه‌مر تێبگه‌یت ده‌بێت له بنه‌ڕه‌تدا بۆ کورد بیر بکه‌یته‌وه. که‌سێک مافی سه‌ربه‌ستیی نه‌دابێت به خۆی داوای شتێکی لێ ناکرێت که نه‌یبێت.\nئه‌م وتاره له ژماره‌ی رۆژی (31/01/2009)ی رۆژنامه‌ی هه‌واڵ دا بڵاوکراوه‌ته‌وه.\nSvenska Dagbladet1. 2002/12/01\n2. نه‌جات عه‌بدوڵا، شێخ مه‌حمودی حه‌فیدزاده له به‌ڵگه‌نامه‌ی فه‌ره‌نسیدا 1919ـ1934.\n3. ئه‌یوب بارزانی، المقاومه الکوردیه للاحتلال 1914ـ1958 دار نشر حقائق المشرق.\n4. محه‌مه‌د ره‌سوڵ هاوار، شێخ مه‌حمودی قاره‌مان و ده‌وڵه‌ته‌که‌ی خوارووی کوردستان، به‌رگی دووه‌م.\n5. سدیق ساڵح، حکومه‌تی کوردستان 2006، بنکه‌ی ژین.


عەتا قەرەداخی: جارێکی تر سلێمانی! – WTARIKURD\nعەتا قەرەداخی: جارێکی تر سلێمانی!\nبۆ کوێ دەچیت؟ دەچم بۆ شار. هەواڵی شار چیە؟ ئەمە ئەو پرسیارانەیە کە لە جوگرافیاى دەرەوەى سلێمانیدا سەبارەت بە سلێمانی دەکراو تاکو ئێستاش دەکرێت. کە دەگوترێت شار راستەخۆ لێرە واتێدەگەین مەبەست سلێمانیە. ئەمەش ئەوەمان پێ دەڵێت کە لە کۆنەستی دانیشتووانی ئەم رووبەردا سلێمانی نەک هەر شارە بەڵکو ئاماژەى ئەوە هەیە ئەگەر تەنیا هەر خۆى شار نەبێت، ئەوا شایانی ئەوەیە پێ بگوترێت شار.\nپێشتر چەند جارێک لەسەر مێژووى سلێمانی و چۆنێتی درووستبوونی و کەلتوورى سلێمانی و بنیادى کۆمەڵایەتی سلێمانی و ململانێ ناوخۆییەکانی سلێمانی هەر لەسەردەمی شێخ مارف و مەولانا خالیدەوە تائەم دواییانە دواوین. بۆ من شتێکی نامۆ نیە کە قۆناغی درووستبوونی سەرکردەى باڵا لە دواى شێخ مەحمودی حەفیدەوە لە سلێمانی کۆتایی هاتبێت و چاوەڕوانی ئەوەش ناکەم بە ئاسانی کەسی سەرۆک یان کاریزمی لە سلێمانیدا درووست ببێت. سلێمانی لە راستیدا بەو ئەندازەى بەرهەمهێنی جۆرێک لە کەلتوورى شارە، بەو ئەندازەش تیایدا پەیوەندییەکان بوونەتە پەیوەندى ئاسۆیی و قۆناغی پەیوەندی شاوڵییان بەجێهێشتووە. یان لەبارێکی تردا پەیوەندییەکان لە شێوازى هەرەمیەوە لە ئاستی قوڵدا بەرەو پەیوەندی ئاسۆیی دەڕۆن. ئەگەرچی لە ئاستی بینراودا جۆرێک لە کوێرێتی جەماوەرى یان گەوجاندنی جەماوەرى هەیە کە ئەویش بەهۆى لاوازیى ئاستی هوشیارى کۆمەڵایەتیەوەیەو سەرچاوەکەشی ئیستیغلال کردنی دڵسۆزى و خۆنەویستی خەڵکەکەیەتی لە پێناوى بەرژەوەندی تەسکی تاکەکەس یان دەستەو گروپ، لەبرى بەرژەوەندى خودی خەڵکەکەى بە پلەى یەکەم و هەموو کورد لە ئاستی دووەمدا.\nئەگەر سەیرى مێژووى سلێمانی دواى دەسەڵاتدارییەکەى شێخ مەحمود بکەین، لەسەرەتاى سیەکان راپەڕینی جەماوەرى سەرهەڵدەدات، لە نیوەى دووەمی سیەکاندا کە حیزب لە کوردستان درووست دەبێت، بەشێکی دامەزرێنەرانی لە نوخبەى رۆشنبیرى سلێمانین، کە پارتی درووست دەبێت نوخبەى خوێندەوارى سلێمانی بەشداربوون، لە کۆتایی چلەکان و پەنجاکاندا لە سلێمانی پارتی و حیزبی شیوعی لە برەودابوون و هاوکات لە ململانێشدا بوون. کاژیک وەکو رێکخراوێکی نەتەوەیی خۆى رادەگەیەنێت زیاتر نوخبەیەک لە رۆشنبیرانی سلێمانی لەسەر کردایەتیەکەیدا بوون. لە ململانێی سەرکردایەتی بارزانی و مەکتەبی سیاسیدا دیسان نوخبەیەکی رۆشنبیرى سیاسی و حیزبی لە پشتی ئەو ململانێوە بوون کە دەیانوویست وەکو رۆشنبیر کاربکەن و سەرکردایەتی بە کۆمەڵ پیادەبکەن لەبرى شوێنکەوتنی سەرکردەیەکی کاریزمی وەکو مەلامستەفا، رەنگە هۆکارەکەشی ئەوە بووبێـت کە ئەو نوخبە رۆشنبیرە کە زیاتر پەروەردەى کەلتوورى شار بوون، واتە کەلتوورى سلێمانی، کە ئەو کەلتوورەش لە مێژبوو زەمینەى بۆ سەرکردایەتی بە کۆمەڵ یان سەرکردایەتی کەسانی ئاسایی رەخساندبوو. لە درووستبوونی کۆمەڵەشدا کە زەمینەى درووستبوون و پەرەسەندنیشی زیاتر سلێمانی بوو ئەویش لە لایەن دەستەیەک رۆشنبیرى سیاسیەوە کە ئینتیماى چینایەتیان بۆرژواى بچووک و بۆرژواى مامناوەندبوو، دامەزراو گەشەى کرد. لەوکاتەشەوە تاکو ئەمڕۆش لە سلێمانیدا نوخبەیەک لە رۆشنبیرى سیاسی هەبوون و ئێستاش هەن کە لە سەرکردایەتی کۆمەڵەو یەکێتی نیشتیمانی و پارتی و حیزبەکانی تریشدا بەردەوامبوون و ئامادەبوونیان هەبووە. بەڵام هیچ کام لەو نوخبەیە نەبوونەتە سەرکردەى دیارو کاریزمی ئەوتۆ لەسەر شێوەى سەرکردە کلاسیکی یان شێوە کاریزمیەکانی وەکو شێخ مەحمود یان یان مەلا مستەفاى بارزانی.\nلە کەلتوورى شاردا هەرچۆن ئەگەرى ئەوە هەیە زانای فیزیاو کیمیاو بایۆلۆجی و ئابوورى زانی گەورەو نووسەرى داهێنەرو وەرزشەوانی لێهاتوو، مۆسیقارى بەرهەمهێن و رۆشنبیرى رەخنەگرو تەنانەت رۆشنبیرو ئەدیب و هونەرمەندی دەرباریش درووست ببێت، بەهەمان شێوە ئەگەرى ئەوە هەیە پیاوى بەڕێوەبردن و دەوڵەتداریى شارەزاو لێهاتوو درووست ببێت، بەڵام درووستبوونی سەرکردەى کاریزمی لەشاردا ئەستەمە. سلێمانی وەکو شار ئەوەى لە دەستچووە کە جارێکی تر سەرکردەى کاریزمی بەرهەم بهێنێت، یان باشتر وایە بڵێین ئەو قۆناغەى بەجێهێشتووە. رەنگە لە دواى شێخ مەحمود لە سلێمانیدا دواکەسێک کە توانیبێتی لە رێگاى کەسێتی بەهێزیەوە رووبەرێک لە خەڵک کۆبکاتەوە نەوشیروان مستەفا بووبێت، کە ئەو کۆکردنەوەش راستە بەشێکی پەیوەندی بە کەسێتی خۆیەوە هەیە، بەڵام بەشێکی ترى پەیوەندی بەو کەلتوورى دابەشبوونەوە هەیە کە لە نێوان نوخبەى رۆشنبیرى مەکتەبی سیاسی پارتی و سەرکردایەتی بارزانیدا روویدا. بۆ ماوەیەک ئیبراهیم ئەحمەد و مام جەلال رابەرایەتی ئەو نوخبە رۆشنبیرەیان کرد بە دژى دەسەڵاتی کەسێتی کاریزمی مەلا مستەفا. ئەنجامی ئەوەش بەوە شکاوەتەوە کە ئیبرایم ئەحمەد لە قۆناغیکدا وەستاوەو رووناکی مام جەلال کە زیاتر بنەماى کەسێتیەکی بەهێزى هەبووە، ئەوى شاردووەتەوە. لە قۆناغی گەشەسەندنی یەکێتی نیشتیمانیشدا کە کەسێتی مام جەلال باڵی بەسەردا کێشاوە، مام جەلالیش رۆڵی هەبووە لە زیاتر دەرخستنی کەسێتی نەوشیروان مستەفادا، تا لەم قۆناغانەى دوایدا بە تایبەتی دواى ئەوەى مام جەلال تا ئەندازەیەک دەستبەردارى ململانێی بنەماڵەى بارزانی بوو، نەوشیروان مستەفا وەکو قوتابیەکی ئیبراهیم ئەحمەد و مام جەلال رابەرى ئەو ئاراستەى دژایەتکردنەى بنەماڵەى بارزانی کردووەو توانیوێتی جەماوەرێکی زۆر لە خۆى کۆبکاتەوەو تەنانەت زۆرینەى ئەو یەکێتیانەشی بە خاوبوونەوەى مام جەلال لە ململانێی بنەماڵەى بارزانی ناڕازیبوون، بوونە شوێنکەوتووى نەوشیروان مستەفا. ئەوەش وایکرد کە خاسێتی سەرکردەیەکی مام ناوەند بە نەوشیروان مستەفا ببەخشێت. بەڵام هەرگیز ئەمە بەو مانایە نیە کە کەلتوورى سلێمانی یان کەلتوورى شار ئەم کەسێتیەى بەرهەمهێناوەو ئەو جەماوەردارێتیەى پێبەخشیووە، چونکە ئاشکرایە کەلتوورى شار کەلتوورى بەرهەمهێنی سەرکردەى جەماوەرى و کاریزما نیە، بەڵکو کۆى ئەو پرۆسێسی جەماوەریبوونەى ئەم کەسێتیە لە سلێمانیدا رەگوریشەکەى لەرابردووى ململانێی نێوان ئەو دوو باڵەدایە کە لە 1964 لێکتر جیابوونەوە. هەروەک کۆى کێشەکانی ئێستاى باشوورى کوردستانیش هەر لەو ململانێیەوە سەرچاوە دەگرێت. ئەمەش ئەو خاڵەیە کە پێش چەندین ساڵ ئێمە نووسیمان و گوتمان ئەوەى لە ئەنجامی ئەو ململانێ رەگوریشەدارەوە بەرهەم بێت هەرگیز سرووشتی نابێت، هەر ئەو کاتە نووسیمان بەهۆى ئیدارەى خراپ و گەندەڵی و مەنسوبیەت و مەحسوبیەتەوە لە هەرێمی کوردستان ئەگەرى درووستبوونی ئۆپۆزسیۆنێکی سرووشتی لە ئارادا بوو بەڵام درووستبوونی بزووتنەوەى گۆڕان لەو کاتەداو لەسەر پاشخانی ئەو ململانێ کۆن و رەگوریشەدارە، ئەو ئەگەرەى درووستبوونی ئۆپۆزسیۆنێکی سرووشتی لە کوردستان لەبار برد. نەوشیروان مستەفا سوارى شەپۆلی ناڕ’زاییەکانی خەڵک بوو، رووبەرێکی فراوان لە خەڵک بوونە شوێنکەوتووى ئەو و بزووتنەوەکەى وەکو هەر بزووتنەوەیەکی پۆپۆلیستی بۆ ماوەیەکی کەم هەڵکشا، بەڵام ئاشکرایە هیچ بزووتنەوەو حیزبێک لە کوردستان ناتوانێت بە بێ پرۆژەى نەتەوەیی بۆ ماوەى درێژخایەن پارێزگارى لە بوونی خۆى بکات. بۆ سەلماندنی ئەوەى کە نەوشیروان مستەفا هەڵگرى هەمان پەیامەکەى ئیبراهێم ئەحمەد بووە دژ بە بنەماڵ’ى بارزانی و هەڵگرى هەمان پرۆژەى مام جەلال بووە دژ بەو بنەماڵەیە تا ئەو کاتە مام جەلال لە پێناوى گەیشتن بە کورسی سەرۆک کۆمارى عێراق وازى لە پرۆژەکەى دژ بە بنەماڵ’ى بارزانی هێنا. وەکو بە ئاشکراش دەیبینین ئێستا ململانێکانی گۆڕان و پارتی هیچ جیاوازیەکی ئەوتۆى نیە لە ململانێ و ناکۆکیەکانی نێوان جەلالی و مەلایی ئەوساو لە سەربارى نەمانی مام جەلال بەڵام دیسان روانینی گشتی یەکێتی بۆ بنەماڵەى بارزانی هەر هەمان روانینی ئەوساى جەلالیزمە بۆ پارتی دیارە روانینەکە لاى پارتیشەوە بۆ یەکێتی هەر هەمان روانینە. بەڵێ مێژوو بەشێوەیەکی تراژیدیانەتر خۆى دووبارە دەکاتەوە. رەنگە ئەو پرسیارەش سەرهەڵبدات ئایا دواى نەوشیروان مستەفا کێ دەتوانێت سەرکردایەتی ئەو ململانێیە لەگەڵ ماڵی مەلا مستەفادا درێژە پێدەدات، دواى ئەوەى کە ئەم توانی دواى ئیبراهیم ئەحمەدو مام جەلال ئەو کارەیە بکات، هەرچەندە کۆى ئەو ململانێ درێژە لەگەڵ بنەماڵەی بارزانیدا زیاتر بە نەرێنی بەسەر سلێمانیدا شکاوەتەوەو زیاتر خستوویەتیە دەرەوەى بڕیارى سیاسی کوردیەوەو بە تایبەتی لە دواى راپەڕینەوە دژەکانی بنەماڵەى بارزانی چەندێ دژایەتیان کردبێت لە رووى ئیدارى و بڕیارى سیاسیەوە تا ئەندازەیەکی ئاشکرا وەکو پاشکۆى ئەوان دەرکەوتوون و ئەوەش سلێمانی خستووەتە پێگەى پاشکۆوە کە هەندێ لە نووسەران و خەڵکیش ئەم بەپاشکۆبوونەى وەکو غەدرکردن لەم شارە لێکدەدەنەوە؟ یان ئایا دواى ئەم نوخبە بە دوژمنایەتی پەروەردە کراوە دەشێ قۆناغێکی تر دەست پێبکات، یان شاگردەکانی ئەم نوخبەیە کە بە رق و کینە و رۆحی نانەتەوەیی و نانیشتیمانی پەروەردە کراون درێژە بەم ململانێە ماڵوێرانکەرە دەدەن؟ ئایا کەى کورد لەدەستی ئەو رابردووە ناشیرینە رزگارى دەبێت کە بەردەوام ئێستامان دەکوژێت و مەترسیشە بۆ سەر ئایندەمان؟ ئێستا پرسیار ئەوەیە ئایا ئەو کەلتوورەى سلێمانی کە لە دواى شێخ مەحمود نەیتوانیووە سەرکردەى دیار بەرهەم بهێنێت و ئەوەش وایکردووە بە تایبەتی لەو کاتەى کورد خۆى باشوورى کوردستان بەرێوەدەبات، سلێمانی لەسەرکردایەتی باشوورى کوردستاندا نەبێت و هەربەو پێیەش لە دەرەوەى چەقی بڕیارى باشوورى کوردستان بێت، ئەگەرى ئەوەى هەیە جارێکی تر بتوانێت بگاتە چەقی بڕیارى ئەم بەشەى کوردستان، یان هەربەوجۆرەى ئەم بیست ساڵەى رابردوو بەردەوام لە پەراوێزو لە دەرەوەى چەقی بڕیار دەبێت؟ ئایا سلێمانی دەتوانێت بەو جۆرە ململانێیەى کە پێشتر مامۆستا ئیبراهیم ئەحمەد و دوتر مام جەلال و دواتریش نەوشیروان مستەفا کردیان و ئێستاش شوێنکەوتووەکانیان دەیکەن بگاتە چەقی بڕیارى کوردستان و بنەماڵەى بارزانی پاسیڤ بکات، یان ئەم جۆرە ململانێیە بەردەوام وزەى ئەم شارە بە فێڕۆ دەدات و شتێکی ئەوتۆش بەرهەم ناهێنێت؟ ئایا کاتی ئەوە نەهاتووە لەوە تێبگەین ئەم جۆرە ململانێیە ئەنجامێکی ئەرێنی لێناکەوێتـەوەو پێویستە لە دواى رێگاى نوێ بگەڕێین بۆ گواستنەوەى نەک تەنیا سلێمانی بەڵکو هەموو کوردستان بۆ قۆناغێکی ترو دەربازکردنی لەو کێشە ناوخۆییانەى کە نیو سەدەیە بەدەستیەوە دەناڵێنین و بێجگە لە تێکدانی ئاشتی کۆمەڵایەتی و یەکێتی نەتەوەیی هیچی تریان بەرهەم نەهێناوە.\nدکتۆر کەمال میراودەلی: گەڕانەوە بۆ خاڵی سفر لە چوارگۆشەی یەکەمدا. بەشی چواردە.